திமுக தலைவர் கருணாநிதி உடல்நலம் பெற்று மீண்டுவர வேண்டும் என திமுக தொண்டர் ஒருவர் மருத்துவமனை வாயிலில் மொட்டையடித்து வேண்டுதல் நடத்திவருகிறார் . திமுக தலைவர் கருணாநிதி உடல்நலக் குறைவு காரணமாக சென்னை காவேரி மருத்துவமனையில் சிகிச்சை பெற்றுவருகிறார் . அவருக்கு தீவிர சிகிச்சை அளிக்கப்பட்டு வருகிறது . மருத்துவமனையில் கருணாநிதியின் உடல்நிலை குறித்து அரசியல் கட்சி தலைவர்களும் பிரபலங்களும் விசாரித்து வருகின்றனர் . நேற்றிரவு அவரது உடல்நிலையில் பின்னடைவு ஏற்பட்டதாகவும் தொடர் சிகிச்சையின் விளைவாக அவரது உடல்நிலை சீராகிவருவதாகவும் காவேரி மருத்துவமனை அறிக்கை வெளியிட்டது . உடல்நிலையில் பின்னடைவு என்றதும் மருத்துவமனையில் குவிந்திருந்த தொண்டர்கள் , எழுந்து வா தலைவா என முழக்கமிட்டனர் . ஆயிரக்கணக்கான தொண்டர்கள் குவிந்ததால் அவர்களை சமாளிக்க போலீஸார் திணறினர் . போலீஸாருக்கும் தொண்டர்களுக்கும் இடையே சிறிய தள்ளுமுள்ளு ஏற்பட்டது . போலீஸார் சிறியளவில் தடியடி நடத்தினர் . மருத்துவமனையில் தொண்டர்கள் அசம்பாவிதங்களில் ஈடுபட வேண்டாம் எனவும் போலீஸாருக்கு ஒத்துழைப்பு கொடுக்க வேண்டும் எனவும் தொண்டர்களுக்கு ஸ்டாலின் அறிவுறுத்தினார் . முன்னாள் மத்திய அமைச்சர் ஆ . ராசா மற்றும் திமுக எம்பி கனிமொழி ஆகியோர் கருணாநிதியின் உடல்நிலை சீரடைந்துள்ளதாக தெரிவித்தனர் . எனினும் தொண்டர்கள் அங்கிருந்து செல்லாமல் விடிய விடிய காத்திருந்தனர் . அதிகாலையில் சற்று கலைய தொடங்கினர் . எனினும் விடிந்ததும் மீண்டும் தொண்டர்கள் குவிய தொடங்கியுள்ளனர் . எனவே போலீஸ் பாதுகாப்பு பலப்படுத்தப்பட்டுள்ளது . இந்நிலையில் , இன்று காலை கீரனூரை சேர்ந்த வீரமணி என்ற திமுக தொண்டர் , மருத்துவமனை வாயிலில் மொட்டையடித்து , கருணாநிதி உடல்நலம் பெற வேண்டும் வேண்டிவருகிறார் . கருணாநிதி உடல்நலம் பெற வேண்டி கடந்த மூன்று நாட்களாக உண்ணாநிலை விரதம் இருந்து வருவதாக வீரமணி தெரிவித்துள்ளார் . வீரமணி மொட்டையடிக்கும் போது எழுந்து வா தலைவா . . என மற்ற தொண்டர்கள் உணர்ச்சி பொங்க முழக்கமிட்டனர் . கருணாநிதியின் உடல்நிலை குறித்த அடுத்த மருத்துவ அறிக்கைக்காக தொண்டர்கள் காத்துக்கொண்டிருக்கின்றனர் .


விராட் கோலி இல்லாத இந்திய அணியை குறைத்து மதிப்பிட்டுள்ளார் பாகிஸ்தான் வீரர் இமாம் உல் ஹக் . இந்தியா பாகிஸ்தான் அணிகளுக்கு இடையேயான கிரிக்கெட் போட்டி என்றாலே அனல் பறக்கும் . உலகளவில் எதிர்பார்ப்புகள் எகிறிவிடும் . போட்டி மிகக்கடுமையாக இருக்கும் . இரு அணிகளுமே வெற்றிக்காக வெறித்தனமாக ஆடும் . கடந்த சில ஆண்டுகளாக இந்திய அணியும் பாகிஸ்தான் அணியும் சர்வதேச தொடர்களை தவிர மற்ற போட்டிகளில் ஆடுவதில்லை . அதனால் இந்தியா மற்றும் பாகிஸ்தான் அணிகளுக்கு இடையே நடக்கும் ஒருசில போட்டிகள் மீதான எதிர்பார்ப்பு எகிறுகின்றன . கடந்த ஆண்டு நடந்த ஐசிசி சாம்பியன்ஸ் டிராபி தொடரின் இறுதி போட்டியில் இந்தியா - பாகிஸ்தான் அணிகள் மோதியதுதான் கடைசி . அந்த போட்டியில் இந்திய அணி படுதோல்வி அடைந்து , தொடரை இழந்தது . அதன்பிறகு , ஓராண்டுக்கு பிறகு ஆசிய கோப்பை தொடரில் வரும் 19ம் தேதி இந்தியா - பாகிஸ்தான் அணிகள் மோதுகின்றன . அதனால் இந்த போட்டி மீதான எதிர்பார்ப்பு எகிறியுள்ளது . இந்தியா - பாகிஸ்தான் போட்டி என்றால் வீரர்களுக்கு அப்பாற்பட்டு ரசிகர்கள் மற்றும் இரு நாட்டினருக்கும் அது மிகவும் முக்கியம் . ஆசிய கோப்பை தொடரில் விராட் கோலிக்கு ஓய்வு அளிக்கப்பட்டுள்ளதால் , ரோஹித் சர்மா கேப்டனாக செயல்பட உள்ளார் . இந்த தொடரில் விராட் கோலி இல்லாததால் பாகிஸ்தான் அணி சற்று ஆறுதலாக உள்ளது . எனினும் இந்திய அணி ரோஹித் சர்மா , தவான் , ராகுல் , புவனேஷ்வர் குமார் , பும்ரா ஆகியோருடன் வலுவாக உள்ளது . அதேநேரத்தில் பாகிஸ்தான் அணியின் ஃபகர் ஜமான் மற்றும் ஹசன் அலி ஆகியோரும் அந்த அணி சார்பில் தாக்கத்தை ஏற்படுத்துவார்கள் என எதிர்பார்க்கப்படுகிறது . இந்தியா - பாகிஸ்தான் ரசிகர்களுக்கு அப்பாற்பட்டு உலக கிரிக்கெட் ரசிகர்களே எதிர்நோக்கும் இந்த போட்டி குறித்து பாகிஸ்தான் அணியின் கேப்டன் சர்ஃப்ராஸ் அகமது , அந்த அணி வீரர்கள் ஹசன் அலி , ஃபஹீம் அஷ்ரஃப் ஆகியோர் கருத்து தெரிவித்திருந்தனர் . இந்நிலையில் , இந்தியா - பாகிஸ்தான் போட்டி குறித்து கருத்து தெரிவித்துள்ள பாகிஸ்தான் வீரர் இமாம் , இந்தியாவிற்கு எதிராக ஆடவேண்டும் என்பது எனது கனவு . இந்தியாவிற்கு எதிராக சிறப்பாக எதையாவது செய்ய வேண்டும் என்பதே எனது எண்ணமாக உள்ளது . எனது எண்ணம் மட்டுமல்ல ; ஒவ்வொரு பாகிஸ்தான் வீரரின் எண்ணமும் அதுதான் . விராட் கோலி இல்லாத இந்திய அணி 50 % பலத்தை இழந்துவிட்டது என இமாம் தெரிவித்துள்ளார் . விராட் கோலி இல்லாத இந்திய அணி , பலத்தை இழந்துள்ளதா ? அல்லது கோலி இல்லாமலும் இந்திய அணி சிறந்த அணியா ? என்பது போட்டியில் தெரிந்துவிடும் .


2 மாதங்கள் பொறுத்திருந்து அதிமுக செயல்பாடுகளை கவனிப்போம் எனவும் அப்போதும் கட்சியில் பலவீனம் இருந்தால் கட்சி பணியில் நான் ஈடுபடுவேன் எனவும் டிடிவி தினகரன் தெரிவித்துள்ளார் . இதனால் இன்னும் 2 மாதத்திற்கு பிரச்சனை இல்லை என எடப்பாடி ஆதரவாளர்கள் பெருமூச்சு விட்டுள்ளனர் . ஜெயலலிதா மறைவிற்கு பிறகு தமிழகத்தில் அதிமுகவின் நிலைமை ரணகொடூரமாக மாறிக்கொண்டு வருகிறது . யார் யாருக்கு எதிராக போர்க்கொடி தூக்குவார்கள் என்றே கணிக்க முடியாத நிலை தொடர்கிறது . திடீர் திடீர்னு உடையுதாம் , திடீர் திடீர்னு விழுவுதாம் . . . அப்டிங்கற கதைதான் அதிமுகவில் நிலவி வருகிறது . ஜெ மறைவிற்கு பிறகு சசிகலா பதவியை கைப்பற்ற நினைத்ததால் ஒ . பி . எஸ் போர்க்கொடி தூக்கினார் . இதனால் அதிமுக இரு அணியாக பிரிந்தது . தொடர்ந்து செத்தும் கெடுத்தான் செவந்தியப்பன் என்ற கதை போல சொத்துகுவிப்பு வழக்கில் சசிகலா சிறைக்கு செல்லும் முன் டிடிவியை துணைப்பொதுச்செயலாளராகவும் எடப்பாடி பழனிச்சாமியை முதல் நிலை வேட்பாளராகவும் தேர்வு செய்து விட்டு சென்றார் . அதில் ஆரம்பித்தது இருவருக்கும் தலைவலி சசிகலா பதவி ஆசையில் என்ன வேகத்தில் சந்திரமுகியாக மாறி சிறைக்கு சென்றார்களோ அதே ஆசையில் அதே வேகத்தில் டிடிவியும் இரட்டை இலை பெற லஞ்சம் கொடுத்த வழக்கில் சிறைக்கு சென்றார் . இதனிடையே முதலமைச்சரான எடப்பாடி ஒ . பி . எஸ்சுடன் கூட்டணி அமைத்து ஆட்சியை வலுப்படுத்தி கொள்ளவேண்டும் என திட்டமிட்டார் . அதற்கு அமைச்சர்களையே தூதுவிட்டார் . டிடிவிக்கும் அதிமுகவுக்கும் எவ்வித சம்பந்தமும் இல்லை என அமைச்சர்கள் அறிவித்தனர் . ஆனால் சசிகலா குடும்பத்தை முழுவதுமாக விலக்கி வைத்தால் மட்டுமே பேச்சுவார்த்தை என திட்டவட்டமாக கூறிவிட்டனர் . இதையடுத்து நேற்று ஜாமினில் இருந்து வெளியே வந்த தினகரன் , கட்சி பணியில் தொடருவேன் என தெரிவித்தார் . இதைகேட்ட அமைச்சர்கள் அதிர்ச்சியுற்று பழைய குருடி கதவ திறடி என்பது போல் தினகரன் ஆரம்பிக்கிறார் என கூறி ஆலோசனையில் ஈடுபட்டனர் . ஆலோசனை கூட்டத்தில் ஒரு முடிவை எடுத்துவிட்டு முதலமைச்சரை நோக்கி சென்று இந்த முடிவை எடுத்துள்ளதாக அறிவித்துள்ளதாக தெரிகிறது . எடப்பாடியும் ஆட்சி நிலைத்தால் போதும் என்ற நோக்கில் தலையசைத்துள்ளார் . உடனே செய்தியாளர்களை நோக்கி வந்த அமைச்சர்கள் , தினகரன் கூறியவாறு விலகி இருந்தால் நல்லது . அதிமுகவுக்கும் அவருக்கும் எவ்வித தொடர்பும் இல்லை . நாங்கள் எடுத்த முடிவில் உறுதியாக உள்ளோம் . என கருத்துக்களை அள்ளி வீசினார் . சசிகலாவை சிறையில் சந்தித்துவிட்டு வெளியே வந்த தினகரனுக்கு தகவல் தெரிய கொதித்தெழுந்து விட்டார் . ஜெயக்குமாருக்கு யார் இந்த அதிகாரத்தை கொடுத்தது . அவர் பொதுச்செயலாளர் போல் செயல்படுகிறார் . நான் இன்னும் 2 மாதகாலம் அதிமுகவை கவனித்து வருவேன் . அப்போதும் அதிமுகவில் பலவீனம் இருந்தால் கட்சி பணியில் ஈடுபடுவேன் . என டிடிவி தெரிவித்தார் . இதை கேட்ட எடப்பாடி ஆதரவு அமைச்சர்கள் இன்னும் 2 மாதத்திற்கு டிடிவி பிரச்சனை ஓவர் என பெருமூச்சு விட்டனர் .


நியூஸிலாந்து - ஆஸ்திரேலியா இடையிலான 2 - ஆவது ஒரு நாள் கிரிக்கெட் ஆட்டம் மழை காரணமாக ஒரு பந்துகூட வீசாமல் கைவிடப்பட்டது . நேப்பியரில் நேற்று நடைபெறவிருந்த நியூஸிலாந்து - ஆஸ்திரேலியா இடையிலான 2 - ஆவது ஒரு நாள் கிரிக்கெட் ஆட்டம் மழை மற்றும் மைதான சேதம் காரணமாக ஒரு பந்துகூட வீசாமல் கைவிடப்பட்டது . மழை நின்று 5 மணி நேரம் ஆனபிறகும்கூட மைதானத்தை உலர வைக்க முடியவில்லை . இதனையடுத்து போட்டி கைவிடப்படுவதாக அறிவிக்கப்பட்டது . இந்த மைதானத்தில் தொடர்ந்து 2 - ஆவது முறையாக மழை காரணமாக ஆட்டம் கைவிடப்பட்டுள்ளது . ஐந்து மணி நேரம் மைதானத்தை உலர வைப்பதற்கான பணிகள் தீவிரமாக நடைபெற்றபோதிலும் , அதற்கு பலன் கிடைக்கவில்லை . இதையடுத்து நேப்பியர் மைதானத்தின் தன்மை குறித்து நேப்பியர் சிட்டி கவுன்சில் விசாரணை நடத்தவுள்ளது . இவ்விரு அணிகள் இடையிலான 3 - ஆவது ஆட்டம் வரும் ஞாயிற்றுக்கிழமை ஹாமில்டனில் நடைபெறவுள்ளது . தற்போதைய நிலையில் நியூஸிலாந்து அணி 1 - 0 என முன்னிலை பெற்றுள்ளது .


மாணவர்கள் கல்வியில் ஆர்வம் காட்டுவதைப் போல் , விளையாட்டு போன்ற தனித் திறன்களை வளர்த்துக் கொள்வதிலும் ஆர்வம் காட்ட வேண்டும் என்று தென் ஆப்பிரிக்க கிரிக்கெட் அணியின் முன்னாள் ஆல்ரவுண்டரான ஜான்டி ரோட்ஸ் தெரிவித்தார் . சென்னை ஆலப்பாக்கம் வேலம்மாள் வித்யாலயா பள்ளியின் சார்பில் விளையாட்டுத் துறையில் சாதித்த மாணவ , மாணவிகளுக்கு பாராட்டு விழா நேற்று நடைபெற்றது . இந்த நிகழ்ச்சியில் சிறப்பு விருந்தினராக தென் ஆப்பிரிக்க கிரிக்கெட் அணியின் முன்னாள் ஆல்ரவுண்டரான ஜான்டி ரோட்ஸ் பங்கேற்றார் . அப்போது அவர் பேசியதுஃ “பள்ளிகளில் மாணவர்கள் கல்வி கற்பதில் ஆர்வம் காட்டுவதைப் போல் , விளையாட்டு உள்ளிட்ட பல்வேறு தனித் திறன்களை வளர்த்துக் கொள்வதிலும் ஆர்வம் காட்ட வேண்டும் . அதற்கு பள்ளிகளில் சிறு வயதிலேயே மாணவர்கள் விரும்பும் விளையாட்டுகளில் தொடர் பயிற்சி அளிப்பது அவசியமாகும் . தென் ஆப்பிரிக்காவில் ஒவ்வொரு பள்ளியிலும் மாணவர்களுக்கு பல்வேறு விளையாட்டுகளில் பயிற்சி அளிக்கப்படுகிறது . அதேபோல் , இங்குள்ள பள்ளிகளிலும் மாணவர்களுக்கு விளையாட்டு பயிற்சி அளிக்க முன்வர வேண்டும் . இதுபோன்று செய்வதன் மூலம் ஒவ்வொருவருக்கும் தன்னம்பிக்கை ஏற்படும் . தலைசிறந்த வீரர்களையும் உருவாக்க முடியும் . 50 ஓவர் கிரிக்கெட் போட்டியில் ஒரு வீரர் 90 ஓட்டங்களைத் தொடர்ந்து , 100 ஓட்டங்களை எடுக்க முயற்சிக்கும்போது இயல்பாகவே பதற்றம் தொற்றிக் கொள்ளும் . ஆனால் , டி20 கிரிக்கெட் போட்டியில் 95 ஓட்டங்கள் வரையிலும் எவ்வித பதற்றமும் இல்லாமல் ஆட முடியும் . டி20 போட்டியில்தான் ஒவ்வொரு கிரிக்கெட் வீரரும் தங்களது தனித் திறமைகளை வெளிப்படுத்த முடியும்” என்று அவர் கூறினார் . அதனைத் தொடர்ந்து பல்வேறு விளையாட்டுப் போட்டிகளில் சாதனை படைத்த மாணவ , மாணவிகளுக்கு பாராட்டுச் சான்றிதழ்களை அவர் வழங்கினார் . பின்னர் ஜான்டி ரோட்ஸ் - க்கு நினைவுப் பரிசாக வெள்ளி வீரவாள் வழங்கப்பட்டது .


பட ரிலீசுக்கு குறுகிய நாட்களே உள்ள நிலையில் , பாடல்கள் , டீஸர் , கதாபாத்திரங்களின் போஸ்டர் அடுத்தடுத்து வெளியிட்டு படத்தின் மீதான எதிர்பார்ப்பை தூண்டியுள்ளனர் . தலைவர் ஐஸ் பேக் என்று பெரும் உற்சாகத்தில் இருக்கும் ரசிகர்களுக்கு இப்படம் எந்த மாதிரியான கட்டியாக இருக்கும் என்று குழப்பத்தில் இருக்கின்றனர் . காலா படத்திற்குப் பின் நடித்திருக்கும் பேட்ட படத்தின் படப்பிடிப்பு வட இந்தியாவில் உள்ள கல்லூரிகளில் நடந்தது . இந்த படத்தில் ரஜினி ஒரு ஹாஸ்டல் போன்று தெரிகிறாரே . இந்த படத்தின் போஸ்டர்கள் பாட்சா படத்தில் வரும் ரஜினியை போல , டான் லுக்கில் செம்ம மாஸாக இருக்கிறார் . கதைப்படி , மதுரையில் நடக்கும் கதை என்றும் , கல்லூரி விடுதி வார்டனாக நடிக்கிறார் என்றும் கூறப்பட்டது . இதை உறுதிபடுத்துவதுபோல் வட இந்தியாவில் கல்லூரிகளில் படப்பிடிப்புகளை நடத்தினர் . இமயமலை அடிவாரத்தில் படப்பிடிப்புகள் நடந்ததாலும் போலீஸ் வாகனத்தில் ரஜினிகாந்த் செல்வதுபோல் புகைப்படம் வெளியானதாலும் இது பயங்கரவாதிகளுடன் நடக்கும் மோதல் கதை என்று சொன்னார்கள் . ஆனால் , பேட்ட படம் ஆணவக் கொலையை மையமாக வைத்து எடுக்கப்பட்டுள்ளதாக சமூக வலைதளங்களில் பேசப்படுகிறது . கல்லூரி விடுதி வார்டன் ஆணவக் கொலையை எதிர்த்து போராடுகிறார் . தமிழகத்தில் உடுமலைப்பேட்டை சங்கர் கொலையைப்போல , நாட்டில் இதுவரை 80 - க்கும் மேற்பட்ட ஆணவ கொலைகள் நடந்துள்ளது . ரஜினிகாந்த் கல்லூரி வார்டன் என்பதால் அங்கு நடக்கும் காதல் மற்றும் கொலையை பற்றி கதை நகரும் என சொல்லப்படுகிறது , இதை மையமாக வைத்து கதை இருக்கும் என வைரலாகிறது .


கருணாநிதியின் ஆசியுடன் விரைவில் ஸ்டாலின் முதல்வர் ஆவார் என தெலுங்கு நடிகர் மோகன் பாபு வாழ்த்து தெரிவித்தார் . திரையுலகினர் சார்பில் மறைந்த முன்னாள் முதல்வரும் திமுக தலைவருமான கருணாநிதியின் புகழுக்கு மரியாதை செலுத்தும் விதமாக திரையுலகினர் சார்பில் ”மறக்க முடியுமா கலைஞரை” என்ற பெயரில் புகழாஞ்சலி செலுத்தும் விழா கோவையில் நடந்துவருகிறது . இந்த விழாவில் திமுக செயல் தலைவர் ஸ்டாலின் , திமுக முதன்மை செயலாளர் துரைமுருகன் , கனிமொழி , ஆ . ராசா உள்ளிட்ட திமுக தலைவர்கள் கலந்துகொண்டுள்ளனர் . நடிகர்கள் சிவக்குமார் , ராதாரவி , சத்யராஜ் , பார்த்திபன் , மயில்சாமி , மோகன் பாபு ( தெலுங்கு நடிகர் ) , நடிகை ராதிகா உள்ளிட்ட திரைப்பிரபலங்கள் கலந்துகொண்டனர் . இந்த விழாவில் பேசிய தெலுங்கு நடிகர் மோகன் பாபு , கருணநிதியுடனான நினைவுகளை பகிர்ந்து கொண்டார் . கருணாநிதி என்ற பெயருக்கு விரிவாக்கம் கூறினார் . மு . கருணாநிதி என்ற பெயரில் மு என்றால் முன்னுதாரணம் , க என்றால் கருணை , ரு என்றால் ருத்ரம் , ணா என்றால் நாஸ்தீகம் , நி என்றால் நிதானம் மற்றும் தி என்றால் திராவிடம் எனக்கூற , கரகோஷம் அதிர்ந்தது . கருணாநிதி சிறந்த தலைவர் . அவர் கிடைத்ததற்கு தமிழக மக்கள் கொடுத்து வைத்திருக்க வேண்டும் . மறைந்த அண்ணாவின் இதயத்தில் இருந்த கருணாநிதி , தற்போது அவருடன் மயானத்திலும் உள்ளார் என்றார் . அண்ணாவையும் கருணாநிதியையும் பிரிக்க முடியாது . கருணாநிதியின் ஆசீர்வாதத்தோடு ஸ்டாலின் முதல்வராவார் . அனைவரும் ஒன்றாக இருந்து ஸ்டாலினை முதல்வராக்க வேண்டும் என மோகன்பாபு தெரிவித்தார் .


தமிழகத்தின் புதிய ஆளுநராக நியமிக்கப்பட்டுள்ள , பன்வாரிலால் புரோஹித் , இன்று காலை , 9:30 மணிக்கு , சென்னை , கிண்டி கவர்னர் மாளிகையில் , புதிய கவர்னராக பொறுப்பேற்கிறார் . கடந்த ஆண்டு ஜெயலலிதா மறைவுக்கு முன்பு தமிழகத்தின் ஆளுநராக இருந்த ரோசய்யாவின் பதவிக்காலம் முடிவடைந்ததையடுத்து , மஹாராஷ்டிரா கவர்னர் , வித்யாசாகர் ராவ் , தமிழக கவர்னர் பதவியை , கூடுதல் பொறுப்பாக கவனிப்பதற்காக நியமிக்கப்பட்டார் . ஜெயலலிதா மறைவு , அதிமுக மற்றும் தமிழக அரசியலில் குழப்பம் என பல நெருக்கடிகளுக்கு மத்தியில் இருந்த வித்யா சாகர்ராவ் , தமிழக எதிர் கட்சிகளின் கடுமையான விமர்சனங்களுக்கு ஆளானார் . இதையடுத்து தமிழகத்துக்கு முழு நேர புதிய கவர்னர் நியமிக்கப்பட வேண்டும் என கோரிக்கை எழுந்தது . இந்தநிலையில் தமிழகத்திற்கு முழு நேர கவர்னராக , பன்வாரிலால் புரோஹித் நியமிக்கப்பட்டு உள்ளார் . அதைத் தொடர்ந்து , பொறுப்பு கவர்னர் பதவியிலிருந்து , வித்யாசாகர் ராவ் விலகினார் . நேற்று காலை , தமிழக அரசு சார்பில் , அவருக்கு பிரிவுபசார விழா நடத்தப்பட்டது . காலை , 9:30 மணிக்கு , அவர் , தனி விமானத்தில் , மும்பை சென்றார் . அதே நேரத்தில் நேற்று பகல் 1:30 மணிக்கு , , புதிய கவர்னராக நியமிக்கப்பட்டுள்ள , பன்வாரிலால் புரோஹித் , பெங்களூரிலிருந்து சென்னை வந்தார் . அவருக்கு முதலமைச்சர் எடப்பாடி பழனிசாமி உள்ளிட்டோர் புதிய கவர்னரை வரவேற்றனர் . காவல் துறையினர் அணிவகுப்பு மரியாதையை ஏற்ற பின் , புரோஹித் , ராஜ்பவன் புறப்பட்டுச் சென்றார் . கிண்டி , ராஜ்பவன் முன் , ஆறு குதிரை வீரர்கள் அணிவகுத்து நின்று , கவர்னரை வரவேற்றனர் . இந்நிலையில் இன்று காலை , 9:30 மணிக்கு , ராஜ்பவனில் புதிய கவர்னர் பதவியேற்பு விழா நடைபெறுகிறது . சென்னை , உயர் நீதிமன்ற தலைமை நீதிபதி , இந்திரா பானர்ஜி , பதவிப் பிரமாணம் செய்து வைக்கிறார் .


வாடகைவீட்டில் வசிக்கும் நடிகை நமீதாவை , வீட்டின் உரிமையாளர் காலி செய்ய எடுக்கும் நடவடிக்கைகளுக்கு தடை விதித்து சென்னை நகர 13 வது உரிமையியல் நீதிமன்றம் உத்தரவிட்டுள்ளது . திரைப்ப்பட நடிகை நமீதா . இவர் சென்னை நுங்கம்பாக்கம் வீரபத்திரன் தெருவில் வாடகை வீட்டில் வசித்து வருகிறார் . இந்த வீட்டின் உரிமையாளர் கருப்பையா நாகேந்திரனுக்கும் , நமீதாவுக்கும் வாடகை தொடர்பாக பிரச்சினை ஏற்பட்டது . இதுகுறித்து நுங்கம்பாக்கம் போலீசில் நமீதா புகார் செய்தார் . நடவடிக்கை எதுவும் எடுக்கப்படாததால் , சென்னை 13 - வது உதவி சிட்டி சிவில் கோர்ட்டில் இன்று ஒரு அவசர வழக்கை தாக்கல் செய்தார் . அதில் , வீட்டின் உரிமையாளர்கள் தனக்கு பல விதமான தொந்தரவுகளை கொடுக்கிறார் . வீட்டை நான் காலி செய்யவேண்டும் என்பதற்காக இவ்வாறு அவர் செயல்படுகிறார் . மேலும் ரவுடிகளை பயன்படுத்தி , என்னை வீட்டில் இருந்து வெளியேற்ற முயற்சிக்கிறார் . எனவே , அமைதியான முறையில் வசிக்க எனக்கு உரிமை உள்ளது . என்னை எந்த விதத்திலும் தொந்தரவு செய்ய கூடாது என்று வீட்டின் உரிமையாளருக்கு உத்தரவிட வேண்டும் . என்னை ரவுடிகள் உள்ளிட்ட எந்த நடவடிக்கைகள் மூலமும் தொந்தரவு செய்ய வீட்டின் உரிமையாளருக்கு தடை விதிக்கவேண்டும்’ என்று கூறியிருந்தார் . இந்த வழக்கு 13 - வது சிட்டி சிவில் கோர்ட்டில் இன்று விசாரணைக்கு வந்தது . வழக்கை விசாரித்த நீதிபதி சாந்தி , வீட்டின் உரிமையாளர் ‘நமீதாவை அடி ஆட்கள் மூலம் தொந்தரவு செய்ய கூடாது என்றும் , மேலும் வீட்டின் உரிமையாளர் நமிதாவை காலி செய்ய வற்புறுத்தக்கூடாது என தடை விதித்தும்’ உத்தரவிட்டுள்ளார் .


வன்முறைகளை தூண்டும் அரசியல் கட்சிகளின் பட்டியலை ரத்து செய்யக்கோரிய வழக்கில் தேர்தல் ஆணையத்தின் பரிந்துரையை பரிசீலனை செய்யுங்கள் என மத்திய அரசுக்கு சென்னை உயர்நீதிமன்றம் உத்தரவிட்டுள்ளது . அரசியல் சாசனத்திற்கு எதிராக செயல்படும் கட்சிகளின் பட்டியலை நீக்கம் செய்யுங்கள் என வழக்கறிஞர் ஜோசப் என்பவர் தேர்தல் ஆணையத்திற்கு கடிதம் அனுப்பினார் . ஆனால் அதற்கான உரிமை எங்களுக்கு இல்லை என தேர்தல் ஆணையம் பதில் அனுப்பியது . இதையடுத்து ஜோசப் சென்னை உயர்நீதிமன்றத்தில் வழக்கு தொடர்ந்தார் . வழக்கை விசாரித்த நீதிமன்றம் இருதரப்பு வாதங்களையும் கேட்டது . அப்போது , கட்சிகளின் பெயரை பதிவு செய்யும் தேர்தல் ஆணையத்திற்கு அதை ரத்து செய்யும் அதிகாரம் ஏன் இல்லை என மனுதாரர் தரப்பில் கேள்வி எழுப்பப்பட்டது . இதற்கு பதிலளித்த தேர்தல் ஆணைய தரப்பு 1998 ஆம் ஆண்டே இதுகுறித்த பரிந்துரையை மத்திய அரசுக்கு அனுப்பிவிட்டோம் எனவும் , ஆனால் அது நாடாளுமன்றத்தில் நிலுவையில் உள்ளது எனவும் தெரிவிக்கப்பட்டது . இருதரப்பு வாதத்தையும் கேட்ட நீதிபதிகள் தேர்தல் ஆணையத்தின் பரிந்துரையை பரிசீலனை செய்யுங்கள் என மத்திய அரசுக்கு உத்தரவிட்டுள்ளனர் .


சிபிஐ நீதிமன்றத்தில் வாத பிரதிவாதத்தின் போது சிபிஐ வழக்கறிஞருடன் அ . ராசா கடும் மோதலில் ஈடுபட்டார் . எனக்கு புத்தி சொல்ல நீங்கள் யார் நான் நேர்மையான வக்கீல் என்று சிபிஐ வக்கீல் ராசாவுடன் மோதலில் ஈடுபட்டார் , அவரை நீதிபதி சமாதானப்படுத்தினார் . 2ஜி ஸ்பெக்ட்ராம் ஊழல் வழக்கின் விசாரணை இறுதி கட்டத்தை எட்டியுள்ளது . இந்த வழக்கில் சிபிஐ தரப்பு வாதத்தை சிறப்பு வழக்கறிஞர் ஆனந்த் குரோவர் முன் வைத்து வாதம் செய்து வருகிறார் . நேற்று தில்லி சிபிஐ நீதிமன்றத்தில் சிபிஐ தரப்பு வழக்கறிஞர் ஆனந்த் குரோவர் ஆஜராகி , " அலைக்கற்றை ஒதுக்கீடுக்காக தேசிய தொலைத் தொடர்புக் கொள்கையில் வகுக்கப்பட்டுள்ள வழிமுறைகளை ஆ . ராசா சரிவர கடைப்பிடிக்கவில்லை . அலைக்கற்றை எவ்வளவு உள்ளது ? என்பதை முறைப்படி ஆராயாமல் தன்னிச்சையாக ராசா எடுத்த நடவடிக்கையால்தான் அரசுக்கு வருவாய் இழப்பு ஏற்பட்டது என்று பேசினார் . " யூனிடெக் ' நிறுவனத்துக்கு சாதகமாக உரிமம் வழங்க வேண்டும் என்று தீர்மானித்து விட்டு அதற்கு சாதகமாக அலைக்கற்றை ஒதுக்கீட்டை மேற்கொள்ள ராசா நடவடிக்கை எடுத்தார் ' என்று பேசினார் . வழக்கில் நீதிமன்றத்தில் ஆஜரான ஆ . ராசா , ஆனந்த் குரோவரின் குற்றச்சாட்டுக்கு கடும் ஆட்சேபம் தெரிவித்தார் . " அலைக்கற்றை எவ்வளவு உள்ளது என்பதை அறிந்த பிறகுதான் அதை ஒதுக்கீடு செய்ய நடவடிக்கை எடுக்கப்பட்டது . சட்டத்தை வளைக்கும் வகையில் தீவிரமாக நீங்கள் வாதிடலாம் . ஆனால் , நீதிமன்றத்துக்கு உள்ளே கோப்பில் உள்ள விவரத்தை மறைக்கும் வகையில் தவறான தகவலைத் தெரிவித்து நீதிமன்றத்தை தவறாக வழிநடத்த முயற்சிக்காதீர்கள் ' என்று அ . ராசா கோபமாக கூறியுள்ளார் . இதனால் கோபமடைந்த சிபிஐ வக்கீல் ஆனந்த் குரோவர் , " எனக்கே சட்டம் பற்றி போதிக்க முயற்சிக்கிறீர்களா ? நான் ஒரு நேர்மையான வழக்கறிஞர் என்று கோபமாக கூறினார் . இதற்குப் பதிலளித்த ராசா , " நீங்கள் பெரிய நீதிமன்றத்தில் மூத்த வழக்கறிஞராக இருக்கலாம் . நானும் விசாரணை நீதிமன்றத்தில் ஆஜராகும் வழக்குரைஞர் தொழிலை செய்து வந்தவன் தான் . அதற்காக எனக்கு எதிராக நீங்கள் கண்மூடித்தனமாக முன்வைக்கும் பொய்யான தகவலை " சரி ' என்று என்னால் எவ்வாறு அனுமதிக்க முடியாது என்றார் . இதனால் கோபமடைந்த சிபிஐ வழக்கறிஞர் ஆனந்து குரோவர் " எனக்கு எதிராக கடுமையான வார்த்தைகளை பிரயோகிக்கக் கூடாது ' என்றார் . இதைத் தொடர்ந்து சிறப்பு நீதிபதி சைனி தலையிட்டு அ . ராசாவுக்கு வாய்ப்பு வரும் போது அவர் தனது தரப்பு வாதத்தை முன்வைக்கவேண்டும் என்று வழக்கை ஒத்திவைத்தார் .


முதல் இன்னிங்ஸில் வெறும் 109 ரன்களுக்கு ஆல் அவுட்டான ஆஃப்கானிஸ்தான் அணி , இரண்டாவது இன்னிங்ஸில் 24 ரன்களுக்கே 4 விக்கெட்டுகளை இழந்துவிட்டது . டெஸ்ட் அந்தஸ்து பெற்ற ஆஃப்கானிஸ்தான் அணி , முதல் போட்டியில் இந்தியாவுடன் ஆடிவருகிறது . வரலாற்று சிறப்புமிக்க இந்த போட்டி பெங்களூரு சின்னசாமி மைதானத்தில் நடந்துவருகிறது . டாஸ் வென்ற இந்திய அணி முதலில் பேட்டிங் ஆடியது . ஷிகர் தவானின் அதிரடி சதம் , முரளி விஜயின் நிதான சதம் , ராகுல் மற்றும் ஹர்திக் பாண்டியாவின் அரைசதங்களால் இந்திய அணி முதல் இன்னிங்சில் 474 ரன்களை குவித்தது . இரண்டாம் நாளான இன்றைய ஆட்டத்தின் , உணவு இடைவேளைக்கு முன்பாக இந்திய அணி ஆல் அவுட்டானது . உணவு இடைவேளைக்கு பிறகு முதல் இன்னிங்சை தொடங்கிய ஆஃப்கானிஸ்தான் அணி , சீரான இடைவெளியில் அடுத்தடுத்து விக்கெட்டுகளை இழந்தது . இந்திய அணியின் பவுலிங்கை சமாளிக்க முடியாமல் திணறிய ஆஃப்கானிஸ்தான் அணி , 109 ரன்களுக்கே ஆல் அவுட்டானது . ஃபாலோ ஆன் பெற்றதால் இரண்டாவது இன்னிங்ஸை தொடர்ந்தது ஆஃப்கானிஸ்தான் அணி . முதல் இன்னிங்ஸே பரவாயில்லை போலும் என்ற அளவிற்கு இரண்டாவது இன்னிங்ஸை ஆடிவருகிறது ஆஃப்கானிஸ்தான் அணி . ஷேஷாத் 13 , அஹ்மதி 3 , ரஹ்மத் ஷா 4 , முகமது நபி 0 என அடுத்தடுத்து 4 விக்கெட்டுகளை இழந்தது ஆஃப்கானிஸ்தான் . 24 ரன்களுக்கே 4 விக்கெட்டுகளை இழந்து ஆஃப்கானிஸ்தான் அணி திணறிவருகிறது . உமேஷ் யாதவ் மூன்று விக்கெட்டுகளையும் இஷாந்த் சர்மா ஒரு விக்கெட்டையும் வீழ்த்தியுள்ளனர் . இந்திய அணியின் வெற்றிக்கு இன்னும் 6 விக்கெட்டுகளே தேவை என்ற நிலையில் , இந்திய அணியின் இன்னிங்ஸ் வெற்றி உறுதியாகிவிட்டது .


அஜித் நடித்த வீரம் , வேதாளம் , விவேகம் ஆகிய படங்களை இயக்கியவர் சிறுத்தை சிவா . வீரம் , வேதாளம் படங்கள் செம ஹிட் கொடுத்தது . இப்போது தல கூட்டணியில் அவர் இயக்கியுள்ள மூன்றாவது படத்துக்கும் விவேகம் என பெயரிட்டுள்ளார் . இந்த படமும் தற்போது ரிலீசுக்கு தயாராக உள்ளது . இந்த மூன்று படத்துக்கும் சிவா “வ” என்ற எழுத்து வரிசையில் டைட்டில் வைத்துள்ளதற்கு எதாவது செண்டிமெண்ட் இருக்கும் என நினைத்தவர்கள் பலர் . இதுகுறித்து இயக்குனர் சிவா கூறியதுஃ “அஜித் சாரை மனதில் கொண்டு முதலில் கதை தயார் செய்வேன் . பின் ஒன் லைனை அவரிடம் தெரிவிப்பேன் . அவருக்கு பிடிக்கும் பட்சத்தில் அதை திரைக்கதையாக சொல்வேன் . அவர் ஓகே சொன்னால் அடுத்த வேலைகளை துவங்கி விடுவேன் . கதைக்கு பொருத்தமான டைட்டில்களை எழுதி அஜித் சார் கவனத்துக்குக் கொண்டு செல்வேன் . அதில் கதைக்கு பொருத்தமானதை அவர் ஓகே செய்வார் . இப்படித்தான் இதுவரை நடக்கிறது . “வ” எழுத்து வரிசையில் படத்தலைப்பு வைத்திருப்பது திட்டமிட்டோ , செண்டிமெண்டோ அல்ல . எதார்த்தமாக அமைந்ததுதான்” என்று தெரிவித்தார் .


இந்தியா இங்கிலாந்து இடையேயான மூன்றாவது டெஸ்ட் போட்டியில் சிறப்பாக பேட்டிங் செய்து இந்திய அணியை சரிவிலிருந்து மீட்டெடுத்தது ரஹானே - கோலி ஜோடி . ரஹானேவின் அந்த சிறப்பான பேட்டிங்கிற்கு ஒரு பிளேஷ்பேக் உள்ளது . இந்தியா இங்கிலாந்து இடையேயான முதல் டெஸ்ட் போட்டியில் 31 ரன்கள் வித்தியசத்தில் தோற்ற இந்திய அணி , இரண்டாவது டெஸ்ட் போட்டியில் இன்னிங்ஸ் மற்றும் 159 ரன்கள் வித்தியாசத்தில் தோல்வி அடைந்தது . இதனால் 5 போட்டிகள் கொண்ட டெஸ்ட் தொடரில் 2 - 0 என இங்கிலாந்து முன்னிலை வகிக்கிறது . அதனால் மூன்றாவது டெஸ்ட் போட்டியில் வெற்றி பெற்றே தீர வேண்டும் என்ற கட்டாயத்தில் இந்திய அணி களமிறங்கியது . நாட்டிங்காமில் நடந்துவரும் மூன்றாவது டெஸ்ட் போட்டியிலும் இந்திய அணி 82 ரன்களுக்கே மூன்று விக்கெட்டுகளை இழந்தது . இதையடுத்து கோலியுடன் ஜோடி சேர்ந்த ரஹானே , பொறுப்பாக ஆடி அணியை சரிவிலிருந்து மீட்டெடுத்தனர் . கோலி - ரஹானே ஜோடி , நான்காவது விக்கெட்டுக்கு 159 ரன்களை சேர்த்தனர் . களமிறங்கியது முதல் அபாரமாக ஆடிய ரஹானே 81 ரன்கள் குவித்து அவுட்டானார் . முதல் இரண்டு போட்டிகளிலும் சரியாக ஆடாத ரஹானே , இந்த போட்டியில் சிறப்பாக ஆடினார் . ரஹானே சிறப்பாக ஆடியதன் பின்னணி குறித்து இந்திய அணியின் முன்னாள் வீரரும் ரஹானேவின் நலம்விரும்பி மற்றும் வழிகாட்டியுமான பிரவீன் ஆம்ரே கருத்து தெரிவித்துள்ளார் . இதுதொடர்பாக பேசியுள்ள பிரவீன் , ரஹானே சிறப்பாக ஆடியது குறித்து ஒரு சிறு கதையை கூற வேண்டும் . கடந்த செவ்வாய்க்கிழமை ( ஆகஸ்ட் 14 ) எனது பிறந்தநாள் . அன்றைய தினம் ரஹானேவிடம் , நீ நன்றாக பேட்டிங் ஆடி ஓய்வறையை நோக்கி பேட்டை உயர்த்திக்காட்ட வேண்டும் என்ற எனது விருப்பத்தை கூறினேன் . அதுதான் நீ எனக்கு கொடுக்கும் பிறந்தநாள் பரிசு என கூறினேன் . நான் விரும்பியதுபோலவே ரஹானே சிறப்பாக ஆடி , அரைசதம் கடந்து ஓய்வறையை பேட்டை உயர்த்தியபோது பெரு மகிழ்ச்சி அடைந்தேன் . அந்த மகிழ்ச்சியை என்னால் விளக்கிக்கூறவே முடியாது . அவ்வளவு மகிச்சியாக இருந்தது என பிரவீன் கூறினார் .


மராத்தியில் ' டோல் தசா ' என்ற படத்தை தயாரித்தவர் அதுல் தப்கிர் . இந்த திரைப்படம் சமீபத்தில் வெளியாகி படு தோல்வி அடைந்தது . இதனால் விரத்தியாக காணப்பட்ட , தயாரிப்பாளர் பிரபல ஹோட்டல் ஒன்றில் அறை எடுத்து தங்கியிருக்கிறார் . இரண்டு நாட்களாக அவர் அறையில் இருந்து வெளியே வராததால் ஓட்டல் ஊழியர்கள் போலீசாருக்கு தகவல் கொடுத்துள்ளனர் . தகவல் அறிந்து வந்த போலீசார் ஓட்டல் அறையை உடைத்து உள்ளே சென்றுள்ளனர் . அப்போது அறைக்குள் அதுல் தப்கிர் இறந்து கிடந்திருக்கிறார் . உடனே போலீசார் அவரது உடலை மீட்டு பிரேத பரிசோதனைக்கு அனுப்பி வைத்தனர் . பிரேத பரிசோதனையில் அவர் விஷம் குடித்து தற்கொலை செய்துகொண்டது தெரியவந்தது . அதுல் தப்கிர் தற்கொலை குறித்து தன்னுடைய பேஸ்புக் பக்கத்திலும் பதிவு செய்துள்ளார் . அதில் தான் தயாரித்த படம் ஓடவில்லை என்பதால் பல சோதனைகளை சந்தித்ததாகவும் அதனாலேயே தற்கொலை செய்து கொண்டதாகவும் குறிப்பிட்டுள்ளார் .


தயாரிப்பாளர் சங்க தேர்தல் வரும் ஏப்ரல் மாதம் 2 ஆம் தேதி நடைபெறவுள்ளது . இந்த தேர்தலில் 5 அணி போட்டியிடுவதால் கடும் போட்டி நிலவி வருகிறது . அதே போல் 5 அணியினரும் தீவிர வாக்கு சேகரிப்பில் ஈடுபட்டு வருகின்றனர் . இந்நிலையில் விஷால் தலைமையிலான அணியினர் நேற்று பத்திரிகையாளர் சந்திப்பு ஒன்றை சென்னையில் நடத்தினர் . இந்த சந்திப்பில் நடிகரும் தயாரிப்பாளருமான பிரகாஷ்ராஜ் கலந்து கொண்டு , விஷாலுக்கு ஆதரவாக பேசினார் . அப்போது தயாரிப்பாளர் சங்கத்தினர் கடந்த பத்து வருடங்களாக சோம்பேறிகளாக இருந்துள்ளனர் . ஒரு பிரச்சனை என்று சங்கத்திடம் சென்றால் ஒத்துழைக்க மாட்டார்கள் . நான் தனி ஆளாகவே என்னுடைய பிரச்சனையை சந்தித்தேன் . நான் மட்டுமல்ல , இங்குள்ள அனைவருமே தயாரிப்பாளர் சங்கத்தினரால் நொந்துபோய் தற்போது நேரடியாக களமிறங்கியுள்ளோம் . நான் இருபது படங்கள் வரை தயாரித்துள்ளேன் . ஒரு தயாரிப்பாளருக்கு என்னென்ன கஷ்டங்கள் வரும் என்றும் , அதற்கு என்ன தீர்வு என்றும் எனக்கு தெரியும் . இனிமேல் நாங்கள் யாரிடமும் புகார் கூற செல்ல போவதில்லை . நாங்களே களத்தில் இறங்கிவிட்டோம் . நான் நேரடியாக களத்தில் இறங்கியுள்ளதால் என்னை கன்னடர் என்று கூறுகின்றனர் . என்னை தமிழர் இல்லை என்று கூறுவதற்கு உங்களுக்கு என்ன தகுதி உள்ளது . நான் தமிழன்தான் , என் அளவுக்கு உங்களால் தமிழ் பேச முடியுமா ? தமிழ் இலக்கியம் பேச முடியுமா ? விஷால் கூறியதை போல ஒரு வருடத்தில் தயாரிப்பாளர் சங்கத்தில் உள்ள அனைத்து பிரச்சனைகளையும் தீர்ப்போம் என்று உறுதி கூறுகிறேன் ' என்று பிரகாஷ்ராஜ் பேசியுள்ளார் .


ஒவ்வொரு வருடத்தின் முடிவிலும் , சிறந்த கதாநாயகன் , கதாநாயகி என பல்வேறு பட்டியல்கள் தயாரிக்கப்பட்டு , அதில் இந்த வருடம் சிறந்தவர்கள் யார் என கருத்து கணிப்பு எடுக்கப்படுவது வழக்கமான ஒன்று தான் . அந்த வகையில் இளம் வயதில் அதிக செல்வாக்கு பெற்ற பிரபலங்கள் யார் என GQ என்கிற நிறுவனம் எடுத்த கருத்து கணிப்பு முடிவுகள் தற்போது வெளியாகியுள்ளது . அதில் தென்னிந்திய அளவியில் லேடி சூப்பர் ஸ்டார் நடிகை நயன்தாரா , இயக்குனர் பா . ரஞ்சித் , மற்றும் நடிகை பார்வதி ஆகியோர் இடம்பெற்றுள்ளனர் . மேலும் இந்த லிஸ்டில் நடிகை டாப்ஸியின் பெயரும் இடம்பெற்றுள்ளது . ஆனால் அவர் சமீப காலமாக தமிழ் திரைப்படங்களை தவிர்த்து பாலிவுட் திரையுலகில் அதிக கவனம் செலுத்தி வருகிறார் என்பது குறிப்பிடத்தக்கது . இந்திய அளவில் எடுக்கப்பட்ட இந்த கருத்து கணிப்பு முடிவுகளால் , நயன்தாராவுக்கும் , பா . ரஞ்சித்துக்கும் மேலும் கௌரவத்தை தேடி தந்துள்ளது . அதே போல் பலர் இவர்களுக்கு தொடர்ந்து சமூக வலைத்தளங்களில் தங்களுடைய வாழ்த்துக்களை தெரிவித்து வருகிறார்கள் .


இந்தியா , பாகிஸ்தான் உட்பட 6 அணிகள் கலந்து கொள்ளும் ஆசிய கோப்பை கிரிக்கெட் தொடர் துபாயில் இன்று தொடங்குகிறது . மாலை 5 மணிக்கு நடைபெறும் முதல் போட்டியில் இலங்கை - வங்கதேச அணிகள் மோதுகின்றன . இந்தியா , பாகிஸ்தான் , இலங்கை , வங்கதேசம் , ஆப்கானிஸ்தான் , ஹாங் காங் ஆகிய 6 அணிகள் கலந்து கொள்ளும் ஆசிய கோப்பை கிரிக்கெட் தொடர் துபாயில் இன்று தொடங்குகிறது . இந்த 6 அணிகளும் இரு பிரிவுகளாக பிரிக்கப்பட்டுள்ளது . ”ஏ” பிரிவில் இந்தியா , பாகிஸ்தான் , ஹாங்காங் அணிகளும் ”பி” பிரிவில் இலங்கை , வங்கதேசம் , ஆஃப்கானிஸ்தான் அணிகளும் இடம் பெற்றுள்ளன . ஒவ்வொரு பிரிவிலும் இடம் பெற்றுள்ள அணிகள் தங்களுக்குள் லீக் சுற்றில் தங்களுக்குள் தலா ஒருமுறை மோதிக்கொள்ளும் . இதில் பெற்ற புள்ளிகளின் அடிப்படையில் இரு பிரிவிலும் முதல் இரு இடங்களை பிடிக்கும் அணிகள் ”சூப்பர் 4” சுற்றுக்கு முன்னேறும் . இதிலிருந்து இரு அணிகள் 28ம் தேதி நடைபெறும் இறுதிப் போட்டிக்கு தகுதிபெறும் . விராட் கோலிக்கு ஓய்வு கொடுக்கப்பட்டுள்ளதால் , ஆசிய கோப்பை தொடரில் இந்திய அணி ரோஹித் சர்மா தலைமையில் களமிறங்குகிறது . இன்று தொடங்கும் முதல் போட்டியில் இலங்கை - வங்கதேசம் அணிகள் மோதுகின்றன . இந்திய அணி வரும் 18ம் தேதி ஹாங்காங் அணியுடனும் அதற்கு மறுநாளே பாகிஸ்தான் அணியுடனும் மோதுகிறது . ஓராண்டுக்கு பிறகு இந்தியா - பாகிஸ்தான் அணிகள் 19ம் தேதி மோதுவதால் இந்த போட்டி மீதான எதிர்பார்ப்பு எகிறியுள்ளது . இலங்கை - வங்கதேசம் அணிகளுக்கு இடையிலான போட்டி மாலை 5 மணிக்கு தொடங்குகிறது .


ராஜமெளலி சார் மீது எனக்கு எப்போதுமே மரியாதை உள்ளது , யாரோ வெட்டியாக இருப்பவர்களின் கற்பனை இது . என்னை அவந்திகா கதாபாத்திரத்தில் நடிக்க வைத்ததற்காக ராஜமெளலி சாருக்கு எப்போதும் நன்றியுடன் இருப்பேன் என பாகுபலி 2 சர்ச்சைக்கு முற்றுப்புள்ளி வாசித்துள்ளார் நடிகை தமன்னா . பிரபாஸ் , ராணா , சத்யராஜ் , நாசர் , அனுஷ்கா , தமன்னா ஆகியோர் நடித்து ரூ . 350 கோடி செலவில் தமிழ் , தெலுங்கு , கன்னடம் உள்ளிட்ட மொழிகளில் தயாரிக்கப்பட்ட பாகுபலி–2 படம் உலகம் முழுவதும் 9 ஆயிரத்துக்கும் மேற்பட்ட தியேட்டர்களில் கடந்த மாதம் 28 ஆம் தேதி வெளியாகி பத்து நாட்களுக்குள் உலக அளவில் ரூ . 1000 கோடி வசூல் செய்துள்ளது . பாகுபலி போன்று பாகுபலி 2 படத்தில் தமன்னாவுக்கு முக்கியத்துவம் இல்லை . அவர் நடித்த பல காட்சிகளை ராஜமவுலி நீக்கிவிட்டாராம் . இரண்டாம் பாகத்தில் தமன்னா பெயருக்கு தான் வந்து சென்றுள்ளார் . பாகுபலி 2 படத்தை பார்ப்பவர்கள் எல்லாம் பிரபாஸ் , ராணா , அனுஷ்கா , சத்யராஜ் , ரம்யா கிருஷ்ணனை புகழ்கிறார்களே தவிர யாரும் இதனால் தம்மை யாருமே கண்டுகொள்ளவே இல்லை . பாகுபலி 2 படத்தில் தன்னை டம்மியாக்கிய ராஜமவுலி மீது தமன்னா கோபத்தில் இருப்பதாக கடந்த சில நாட்களாக செய்திகள் உலாவிய நிலையில் இச்சர்ச்சை குறித்து தமன்னா முற்று புள்ளி வைக்கும் வகையில் பேட்டி அளித்துள்ளார் . அவர் அளித்துள்ள பேட்டியில் , " யாரோ வெட்டியாக இருப்பவர்களின் கற்பனை இது . என்னை அவந்திகா கதாபாத்திரத்தில் நடிக்க வைத்ததற்காக ராஜமெளலி சாருக்கு எப்போதும் நன்றியுடன் இருப்பேன் . இது ஆதாரமற்ற செய்தி , படத்தில் வேலை செய்தது எனக்கு மிக்க மகிழ்ச்சி . ராஜமெளலி சார் மீது எனக்கு எப்போதுமே மரியாதை உள்ளது . இந்த சரித்திரப் படத்தில் நடித்ததில் எனக்கு பெருமை . ஒரு நடிகையாக என் வாழ்வை இந்தப் படம் பூர்த்தி செய்தது . திரைத்துறையில் இருக்கும் மற்றவர்களும் தொட வேண்டிய உச்சத்தை இன்னும் உயர்த்தியுள்ளது . " என்று தெரிவித்துள்ளார் தமன்னா .


நிர்வாகிகளுடனான சந்திப்பு நிறைவடைந்த பிறகு மக்களை நேரில் சந்திக்கும் சுற்றுப்பயணம் மேற்கொள்ள தே . மு . தி . க பொருளாளர் பிரேமலதா விஜயகாந்த் தெரிவித்துள்ளார் . தே . மு . தி . க தலைவர் விஜயகாந்த் உடல் நிலை பாதிக்கப்பட்டுள்ள நிலையில் அக்கட்சியின் பொருளாளராக பிரேமலதா நியமிக்கப்பட்டார் . இதனை தொடர்ந்து கட்சியை வலுப்படுத்தும் நடவடிக்கையில் பிரேமலதா தொடங்கினார் . மாவட்டச் செயலாளர்கள் கூட்டம் , கட்சியின் இன்னும் பிற அணி நிர்வாகிகள் கூட்டம் என கடந்த 15 நாட்களாக அவர் சுறுசுறுப்பாக இயங்கி வருகிறார் . தற்போது மாவட்ட நிர்வாகிகள் அனைவரையும் சந்திக்கும் பணியை பிரேமலதா தொடங்கியுள்ளார் . அதாவது மாவட்டச் செயலாளர் , நகரச் செயலாளர் , பேரூராட்சி செயலாளர் என ஒரு மாவட்டத்தில் உள்ள கட்சி நிர்வாகிகள் அனைவரையும் வரவழைத்து அவர்களுடன் பிரேமலதா ஆலோசனை மேற்கொண்டு வருகிறார் . இந்த சந்திப்பு நிறைவடைந்த பிறகு மக்களை சந்திக்க பிரேமலதா திட்டமிட்டுள்ளார் . ஒரு மாவட்டத்திற்கு மூன்று நாட்கள் வீதம் நாடாளுமன்ற தேர்தலுக்கு முன்னதாக சுமார் 3 மாதங்கள் தமிழகம் முழுவதும் சுற்றுப்பயணம் மேற்கொள்ள அவர் முடிவு செய்துள்ளார் . ஒவ்வொரு மாவட்டத்திலும் பிரமாண்டமாக பொதுக்கூட்டத்தை நடத்தி தே . மு . தி . க பக்கம் தமிழக அரசியலை ஈர்க்கவே பிரேமலதா இந்த முடிவை எடுத்துள்ளார் . அதுமட்டும் இன்றி ஒரு மாவட்டத்திற்கு 5 கிராமங்களை தேர்வு செய்து அங்கு மக்களை நேரில் சந்திக்க உள்ளார் . இதன் மூலம் தே . மு . தி . க நிர்வாகிகளை உற்சாகப்படுத்துவதுடன் தே . மு . தி . க மீது மக்களுக்கும் ஒரு ஆர்வத்தை ஏற்படுத்த முடியும் என்று பிரேமலதா நினைக்கிறார் . இதற்காகவே தற்போது முதலே பணத்தை செலவிடும் பணியை தே . மு . தி . க தலைமை தொடங்கியுள்ளதாகவும் கூறப்படுகிறது .


கடந்த ஆண்டு ஜூலை 12 - ம் தேதி துணை முதலமைச்சர் ஓபிஎஸ் தினகரனை சந்தித்து ஆட்சியமைக்க ஆதரவு கோரியதாக டிடிவி தினகரனின் ஆதரவாளர் தங்க தமிழ்ச் செல்வன் அளித்த பேட்டி தமிழக அரசியலில் புதிய பூகம்பத்தை ஏற்படுத்தியது . முதல்வர் எடப்பாடி பழனிசாமியை ஆட்சியில் இருந்து இறக்கிவிட்டு , இருவரும் இணைந்து நல்லாட்சி வழங்கலாம் என்று தினகரனிடம் பன்னீர்செல்வம் கூறியதாகவும் தங்க தமிழ்ச்செல்வன் செய்தியாளர்களிடம் கூறினார் . இந்த சூழ்நிலையில் டிடிவி தினகரன் இன்று மதியம் செய்தியாளர்களை சந்தித்தார் . அப்போது அவர் கூறியதாவதுஃ - 2017 ஜூலை 12ல் துணை முதலமைச்சர் பன்னீர்செல்வம் வேண்டுகோளின்படி அவரை சந்தித்தேன் . அவர் என்னை சந்தித்தது உண்மை . தான் செய்தது தவறு என்றும் , பழனிசாமியை எதிர்க்க என்னுடன் சேர்வதாகவும் தெரிவித்ததாக கூறினார் . என்னை சந்தித்ததை பன்னீர்செல்வம் மறுக்க மாட்டார் . மறுக்க முடியாத அளவிற்கு ரகசியங்கள் உள்ளது என ட்விஸ்ட் வைத்தார் . மேலும் கடந்த செப்டம்பர் இறுதி வாரத்தில் தன்னை சந்திக்க துணை முதலமைச்சர் பன்னீர்செல்வம் நேரம் கேட்டார் என்றும் , ஆனால் தான் மீண்டும் பழனிசாமி மற்றும் பன்னீர்செல்வத்துடன் இணைவது தற்கொலைக்கு சமம் என்றும் கூறினார் . இந்நிலையில் தினகரனின் பேச்சுக்கு பதிலடி கொடுக்கும் விதத்தில் , துணைமுதல்மைச்சர் பன்னீர் செல்வம் செய்தியாளர்களை சந்தித்து பேசிவருகிறார் . அப்போது பேசிய அவர் , எந்த காலத்திலும் தினகரானால் ஆட்சியை கைப்பற்ற முடியாது . குறுக்கு வழியில் முதலமைச்சர் ஆகவேண்டும் என்ற எண்ணமும் தனக்கு இல்லை . கட்சியை பொறுத்தவை முதலமைச்சர் மற்றும் துணை முதலமைச்சர் இருவரும் , இணைத்தே முடுவு எடுப்பதாகவும் , ஆனால் தரக்குறைவான அரசியல் தினகரன் செய்வார் என எதிர்பார்க்கவில்லை . பொய்க்கு மேல் பொய் சொல்லி வருகிறார் தினகரன் என கூறினார் . தான் உண்மையாக இருந்ததால் மட்டுமே அம்மா தனக்கு இந்த பதவியை கொடுத்ததாகவும் . இல்லையென்றால் என்னை அம்மா தேர்வு செய்திருக்க மாட்டார் என அதிரடியாக கூறினார் . அதே போல் அரசியல் நாகரீகம் தெரியாத அநாகரீகமானவர் என்றும் துணைமுதல்மைச்சர் டிடிவி தினகரனை விமர்சித்தார் .


நடிகர் விஷால் தற்போது பிரபல டிவி ஒன்றில் சமுதாயம் சார்ந்த நிகழ்ச்சி ஒன்றினை தொகுத்து வழங்கி வருகிறார் . இந்த நிகழ்ச்சியில் பொருளாதார ரீதியாக பின்னடைவில் இருக்கும் பலர் பயனடைந்து வருகின்றனர் . மக்கள் தங்கள் பிரச்சனைகளை இந்த நிகழ்ச்சிகளில் பகிர்ந்து கொள்ளும் போது , அவர்களுக்காக பிரபலங்கள் தன்னாலான உதவிகளை செய்வது வழக்கம் . முன்னதாக இதே நிகழ்ச்சியில் கலந்து கொண்ட ஒரு சிறுவனுக்காக நடிகர் கார்த்தி தோசை சுட்டு ஒரு தோசை ஆயிரம் ரூபாய் என்று விற்பனை செய்து , அந்த பணத்தை பாதிக்கப்பட்ட சிறுவனுக்காக கொடுத்து உதவினார் . அதே போல இம்முறை நிகழ்ச்சியில் கலந்து கொண்ட சிறுமிக்காக சூரி செய்த செயலை பார்த்து நெகிழ்ந்து போயிருக்கிறார் அந்த பெண் . அப்பா , அம்மா என இருவருமே உடல் நிலை சரி இல்லாமல் இருக்கும் நிலையில் இந்த சிறு பெண் தான் குடும்பத்திற்காக உழைத்து வருகிறார் . அவருக்கு உதவிட சூரி இந்த நிகழ்ச்சியில் பரோட்டா விற்றிருக்கிறார் . அதன் மூலம் கிடைத்த பணத்தை அந்த சிறுமிக்கு கொடுத்திருக்கிறார் சூரி . அந்த பண உதவியை பெற்றுக்கொண்ட சிறுமி , என் உடன் பிறந்த அண்ணன் இருந்திருந்தால் கூட எனக்காக இப்படி உழைத்து உதவி இருப்பாரா என தெரியவில்லை என நெகிழ்ந்திருக்கிறார் . இந்த நிகழ்ச்சியை பார்த்த பலரும் இதனால் நடிகர் சூரியை பாராட்டி வருகின்றனர் .


சிவகார்த்திகேயனுக்கு ஜோடியாக ' கேடி பில்லா கில்லாடி ரங்கா ' படத்தில் பாப்பா என்கிற கதாபாத்திரத்தில் அறிமுகமானவர் நடிகை ரெஜினா கேசன்ரா . இந்த படத்தை தொடர்ந்து இவருக்கு தமிழ் படங்களில் நடிக்க வாய்ப்புகள் கிடைக்காததால் தெலுங்கு திரையுலகின் பக்கம் ஒதுங்கினார் . அங்கு இவர் தேர்வு செய்து நடித்த படங்கள் தொடர்ந்து வெற்றி பெற்றதால் . முன்னணி கதாநாயகியாக மாறினார் . மேலும் தமிழிலும் இவரை பல படங்களில் ஒப்பந்தம் செய்ய இயக்குனர்கள் போட்டி போட்டு வருகிறார்கள் . இதற்கு முக்கிய காரணம் , இவர் கவர்ச்சிக்கு தடை போடாமல் தாராளம் காட்டுவது என்றும் கூறப்படுகிறது . மேலும் சமீபத்தில் இவர் நடிகர் கெளதம் கார்த்திக்கு ஜோடியாக நடித்த மிஸ்டர் சந்திரமௌலி படத்தில் ஏக்கசக்க கவர்ச்சி காட்டி ரசிகர்களை திக்கு முக்குகாட வைத்தார் . மேலும் இவருடைய நடிப்பில் விரைவில் ' சிலுக்குவார்ப்பட்டி சிங்கம் ' , ' நெஞ்சம் மறப்பதில்லை ' , மற்றும் ' பார்ட்டி ' ஆகிய படங்கள் வெளியாக உள்ளது . இந்நிலையில் ரெஜினா அவருடைய ட்விட்டர் பக்கத்தில் காரில் இருந்து இறங்கி , பாவாடை தாவணியுடன் ஆங்கில பாடலுக்கு நடந்துக்கொண்டே டான்ஸ் ஆடும் வீடியோவை வெளியிட்டுள்ளார் . படப்பிடிப்பின் இடைவெளியின் போது இந்த வீடியோவை எடுத்து வெளியிட்டுள்ளதாக அவர் குறிப்பிட்டுள்ளார் .


நித்யாவிற்கு " பிபி " . . . பாலாஜிக்கு " பீப் " . . ! பிக்பாஸ் நிகழ்ச்சியால் நொந்துபோன கமல் . . ! பிக்பாஸ் 2 நிகழ்ச்சி தற்போது மக்களிடேயே நல்ல வரவேற்பை பெற்று அமோகமாக நடந்து வருகிறது . இந்நிலையில் நேற்று மமதி சாரி நிகழ்ச்சியில் இருந்து வெளியேற்றப்பட்டார் . மேலும் இந்த நிகழ்ச்சியில் உள்ள மற்ற போட்டியாளர்களுக்கு தினமும் பல டாஸ்க் கொடுக்கப்பட்டு வருகிறது . பாலாஜி மற்றும் நித்யா இந்த நிகழ்ச்சியில் பாலாஜி மற்றும் அவருடைய மனைவி நித்யா இருவரும் கலந்துக்கொண்டு உள்ளதால் நிகழ்ச்சி அவ்வப்போது சூடு பிடிக்கிறது . அதில் குறிப்பாக , பாலாஜியை பொறுத்த வரையில் நித்யாவுடன் அடிக்கடி சண்டையிட்டு வருகிறார் . அதுவும் குறிப்பாக தகாத வார்த்தைகளால் நித்யாவை திட்டுகிறார் . இதனை எல்லாம் பிக்பாஸ் நிகழ்ச்சியில் நேயர்களுக்கு குறும்படமாக காண்பிக்கும் போது , பீப் ஒலி போட்டு மறைக்கப்படுகிறது இது ஒரு பக்கம் இருக்க வருடைய மனைவியான நித்யா பாலாஜியுடன் பேசினாலே அதிக டென்ஷன் ஆகி விடுகிறார் . ஆக மொத்தத்தில் , இந்த நிகழ்ச்சியை பொறுத்தவரையில் நித்யாவிற்கு பிபி எகிறுகிறது . பாலாஜிக்கு பேசினாலே பீப் ஒலி எழுப்ப நேரிடுகிறது நேற்றைய தினம் , மம்தா நிகழ்ச்சியில் இருந்து வெளியில் செல்லும் போது மும்தாஜ் மிகவும் சோகமானார் . . . மமதாவின் பிரிவை தாங்க முடியாமல் தேம்பி தேம்பி அழுத மும்தாஜ் இந்த காட்சியை பார்த்த அனைவரும் மிகவும் கண்ணீர் சிந்தினர் . நேற்றைய நிகழ்ச்சியின் மிக சிறப்பான ஒன்று ஸ்ருதிஹாசனும் கமலும் இணைந்து பாடலை பாடியதே . . . . இந்த நிகழ்சிக்கு நேற்று இது கூடுதல் பலமாக அமைந்தது .


தமிழக வாழ்வுரிமைக் கட்சியின் தலைவர் வேல் முருகன் பங்கேற்ற பொதுக் கூட்டம் கடலூரில் நடைபெற்றது , அதில் பேசிய அவர் , பாஜக தேசிய செயலாளர் எச் . ராஜா , தான் செல்லும் இடமெல்லாம் நான் ஒரு இந்து என்று சொல்லி வருகிறார் . என்ன அவர் மட்டும் தான் இந்துவா ? நாங்கள் எல்லாம் ஆப்ரிக்கா ஜந்துவா ? என கேள்வி எழுப்பினார் . எனக்கு என்ன பேர் தெரியுமா ? எனது முப்பாட்டனின் பெயரான வேல்முருகனின் பெயர்தான் எனக்கும் வைத்திருக்கிறார்கள் என தெரிவித்தார் . நாங்களும் எங்களது வீடுகளில் தெருக்களில் பிள்ளையாரை வைத்து வணங்குகிறோம் . உங்களைப் போல பிள்ளையாரை வைத்து அரசியல் பண்ண மாட்டோம் என்றார் . ராஜா போகும் இடமெல்லாம் மதக் கலவரத்தை தூண்டி விடுகிறார் என வேல் முருகன் , எச் . ராஜாவை கிழி , கிழி என கிழித்து தொங்கவிட்டார்


எமியின் இதுவரை பார்க்காத படுகவர்ச்சி போட்டோ உள்ளே . . . ! பாலிவுட் நடிகையான எமிஜாக்சன் தமிழில் மதராசபட்டினம் என்ற படம் மூலம் அறிமுகமானவர் . பின்னர் தற்போது பிறமொழி படங்களில் நடித்து வருகிறார் . அதே சமயத்தில் பாலிவுட் சீரியலில் பிசியாக நடித்து வரும் எமி அவ்வப்போது தனது ஹாட் புகைப்படத்தை வெளியிட்டு சர்ச்சை ஏற்படுத்தி விடுவார் . இரண்டு நாட்களுக்கு முன்னதாக கூட , நான் இவருக்கு மனைவியாக வாழ்கிறேன் எனக்கூறி , பெண் ஒருவருடன் நெருக்கமாக இருக்கும் புகைப்படத்தை வெளியிட்டு சர்ச்சையை ஏற்படுத்தியது . இந்நிலையில் பிகினி உடையில் இன்ஸ்டாகிராமில் ஒரு போட்டோவை வெளியிட்டு மேலும் சர்ச்சை கிளப்பி உள்ளார் எமி அமர்ந்து போட்டோ எடுத்திருக்கும் இடத்திற்கு பின்னணியில் , அரபி மொழியில் சில எழுத்துக்கள் உள்ளன . மேலும் பார்ப்பதற்கு அது மசூதி போல் காணப்படுகிறது . இந்த இடத்தில் அமர்ந்தவாறு , போட்டோ எடுத்து உள்ளார் . இதை பார்த்த ரசிகர்கள் அது ஒரு புனிதமான இடம் . . . இந்த இடத்தில் பிகினி ஆடையில் போட்டோ எடுத்து பதிவிட்டு உள்ளீர்களே . . " என பலரும் கருத்து தெரிவித்து உள்ளனர் . ஆனால் பின்னர் தான் தெரியவந்துள்ளது . . அது ஒரு ஓட்டல் என்றும் , அந்த ஓட்டலில் உள்ள டைல்ஸ்கள் வித்தியாசமாக அரபி எழுத்துக்களுடன் வடிவமைக்கப்பட்டு உள்ளது என்பது குறிப்பிடத்தக்கது . இதனை அறியாத ரசிகர்கள் , எமிக்கு கண்டனம் தெரிவித்து விட்டனர் .


தென்னாப்பிரிக்கா உடனான ஐந்தாவது ஒருநாள் போட்டியில் இந்திய அணி , 73 ரன்கள் வித்தியாசத்தில் அபார வெற்றி பெற்றது . இத்துடன் 6 போட்டிகள் கொண்ட தொடரை 4 - 1 என்ற கணக்கில் கைப்பற்றியதுடன் , 25 ஆண்டுகால தொடர் தோல்வி என்ற சோகத்திற்கும் முற்றுப்புள்ளி வைத்து , வரலாற்று சாதனை படைத்துள்ளது . தென்னாப்பிரிக்காவில் சுற்றுப்பயணம் மேற்கொண்டுள்ள இந்திய கிரிக்கெட் அணி , 6 போட்டிகள் கொண்ட ஒரு நாள் தொடரில் விளையாடி வருகிறது . தொடர்ச்சியாக மூன்று போட்டிகளில் ‘ஹாட்ரிக்’ வெற்றி பெற்ற இந்திய அணி , நான்காவது போட்டியில் தோல்வி அடைந்தது . இந்நிலையில் ஐந்தாவது ஒருநாள் போட்டி போர்ட் எலிசபெத் மைதானத்தில் பகலிரவு ஆட்டமாக நேற்று ( பிப்ரவரி 13,2018 ) நடந்தது . ரோஹித் ஷர்மா சதம்ஃ டாஸ் வென்ற தென்னாப்பிரிக்கா கேப்டன் மார்க்ராம் , முதலில் பந்து வீச்சை தேர்வு செய்தார் . தொடக்க வீரர்களான ஷிகர் தவான் , ரோஹித் ஷர்மா ஆகியோர் முதல் விக்கெட்டுக்கு ஓரளவு நல்ல அடித்தளம் அமைத்துக் கொடுத்தனர் . இந்த தொடரில் தொடர்ந்து சொதப்பி வந்த ரோஹித் ஷர்மா , அபாரமாக விளையாடி அசத்தலாக சதம் அடித்தார் . அவர் 126 ப ந்துகளில் 11 பவுண்டரிகள் , 4 சிக்ர்ஸர்கள் உள்பட 115 ரன்கள் எடுத்து ஆட்டமிழந்தார் . முன்னதாக , ஷிகர் தவான் 23 பந்துகளில் 8 பவுண்டரிகள் உள்பட 34 ரன்கள் சேர்த்து ரபாடா பந்து வீச்சில் விக்கெட்டை பறிகொடுத்தார் . இவர்களின் பார்ட்னர்ஷிப்புக்குப் பிறகு வலுவான பார்ட்னர்ஷிப் அமையவில்லை . பின்னர் வந்த கேப்டன் விராட் கோலி ( 36 ரன் ) , ஸ்ரேயாஸ் அய்யர் ( 30 ரன் ) ஓரளவுக்கு கைகொடுத்தனர் . கடைசி 10 ஓவர்களில் பெரிய அளவில் ரன் குவிக்க இயலாத வகையில் தென்னாப்பிரிக்காவின் வேகங்கள் மிரட்டினர் . இதனால் இறுதிக்கட்ட 10 ஓவர்களில் இந்தியா 55 ரன்களுக்கு அடுத்தடுத்து நான்கு விக்கெட்டுகளை இழக்க நேர்ந்தது . 50 ஓவர்கள் முடிவில் இந்திய அணி 7 விக்கெட் இழப்பிற்கு 274 ரன்கள் குவித்தது . தென்னாப்பிரிக்கா தரப்பில் லுங்கிசனி நிகிடி 4 விக்கெட்டுகளை வீழ்த்தினார் . இதையடுத்து 275 ரன்கள் இலக்குடன் தென்னாப்பிரிக்கா களம் இறங்கியது . ஹஷிம் ஆம்லா , கேப்டன் மார்க்ராம் சிறப்பான தொடக்கம் தந்தனர் . இந்த இணை 9 ஓவர்களில் விக்கெட் இழப்பின்றி 51 ரன்கள் திரட்டியது . சீரான ஆட்டத்தை வெளிப்படுத்திய மார்க்ராம் , இந்திய வேகப்பந்து வீச்சாளர் பும்ரா பந்து வீச்சில் வீழ்ந்தார் . அவர் 32 பந்துகளில் 4 பவுண்டரிகள் , ஒரு சிக்ஸர் உள்பட 32 ரன்களை சேர்த்தார் . அதன் பின்னர் வந்த ஜே . பி . டுமினி ஒரு ரன்னுடன் திருப்தி அடைந்து பெவிலியன் திரும்பினார் . அவருடைய விக்கெட்டை , ஹர்திக் பாண்ட்யா வீழ்த்தினார் . மற்றொரு அபாயகர ஆட்டக்காரரான ஏபி டி வில்லியர்ஸையும் ( 6 ரன் ) ஹர்திக் பாண்ட்யா வீழ்த்தினார் . இதையடுத்து ஆம்லாவுடன் அதிரடி ஆட்டக்காரர் டேவிட் மில்லர் இணைந்தார் . இந்த இணை 50 ரன்களை திரட்டியதால் , இந்தியாவுக்கு ஒரு கட்டத்தில் நெருக்கடி அதிகரித்தது . ஒரு வழியாக யுஸ்வேந்திர சாஹலின் சுழலில் டுமினி வீழ்ந்தார் . அவர் , 36 ரன்கள் எடுத்தார் . அதன்பின்னர் விக்கெட் கீப்பர் ஹென்ரிச் கிளாசன் ஆம்லாவுடன் இணைந்தார் . அவர் 39 ரன்கள் எடுத்திருந்த நிலையில் , குல்தீப் யாதவின் பந்தை அடிப்பதற்காக ஒரு அடி கிரீஸை விட்டு முன்னே நகர்ந்தபோது , அந்த பந்தை தோனி அழகாக பிடித்து ஸ்டம்பீட் செய்தார் . ஹஷிம் ஆம்லா அபாரம்ஃ ஒருமுனையில் விக்கெட்டுகள் வீழ்ந்தாலும் மற்றொரு முனையில் சிறப்பான ஆட்டத்தை வெளிப்படுத்திய ஹஷிம் ஆம்லா , எதிர்பாராத விதமாக ரன் அவுட் ஆனார் . ஹர்திக் பாண்ட்யா அவரை ரன் அவுட் ஆக்கினார் . அவர் 92 பந்துகளில் 71 ரன்கள் எடுத்தார் . பின்னர் வந்த வீரர்கள் யாரும் சோபிக்காததால் அந்த அணி 42.2 ஓவர்களில் 201 ரன்களுக்கு அனைத்து விக்கெட் டுகளையும் இழந்து படுதோல்வி அடைந்தது . நிகிடி மட்டும் 4 ரன்களுடன் களத்தில் இருந்தார் . இதன்மூலம் இந்திய அணி 73 ரன்கள் வித்தியாசத்தில் தென்னாப்பிரிக்காவை வீழ்த்தியதுடன் , தொடரையும் 4 & 1 கணக்கில் கைப்பற்றியது . இந்திய அணி தரப்பில் அதிகபட்சமாக குல்தீப் யாதவ் 4 விக்கெட்டுகளையும் , யுஸ்வேந்திர சாஹல் , ஹர்திக் பாண்ட்யா ஆகியோர் தலா 2 விக்கெட்டுகளையும் வீழ்த்தினர் . 115 ரன்கள் குவித்த ரோஹித் ஷர்மா , ஆட்டநாயகன் விருது பெற்றார் . ஆறாவது மற்றும் கடைசி ஒருநாள் போட்டி வரும் 16ம் தேதி செஞ்சூரியனில் நடக்கிறது . வரலாற்று சாதனைஃ தென்னாப்பிரிக்கா கிரிக்கெட் அணியுடன் இந்திய அணி , அதன் சொந்த மண்ணில் விளையாடிய ஒரு நாள் தொடர்களை கடந்த 25 ஆண்டுகளில் ஒருமுறைகூட கைப்பற்றியதே இல்லை . அந்த சோகத்திற்கு முற்றுப்புள்ளி வைக்கும் முனைப்புடன்தான் விராட் கோலி தலைமையிலான இந்திய அணி இந்தமுறை தென்னாப்பிரிக்காவுக்கு சென்றது . நடப்பு தொடரை கைப்பற்றி , 25 ஆண்டுகால சோகத்திற்கு முடிவு கட்டி , புதிய வரலாற்றை பதிவு செய்துள்ளது கோலியின் படை . இந்திய அணி தென்னாப்பிரிக்காவில் 1992ம் ஆண்டில் 7 போட்டிகள் கொண்ட ஒருநாள் தொடரில் விளையாடியது . அப்போது 2 - 5 கணக்கில் இந்தியா தோல்வி அடைந்தது . அதன்பின் 2006ல் 0 - 4 கணக்கிலும் , 2011ல் 2 - 3 கணக்கிலும் , 2013ல் 0 - 2 கணக்கிலும் தோற்று இருந்தது குறிப்பிடத்தக்கது . அந்த வரலாறு இப்போது மாற்றி எழுதப்பட்டு உள்ளது . கேப்டனாகவும் சாதனைஃ ஒருநாள் கிரிக்கெட் அணிக்கு கேப்டன் பொறுப்பு ஏற்றதில் இருந்து நாற்பது போட்டிகளில் ரிக்கி பாண்டிங் ( ஆஸ்திரேலியா ) 33 போட்டிகளில் வெற்றி தேடித்தந்துள்ளார் . அதற்கு அடுத்த இடத்தில் விராட் கோலி 32 போட்டிகளில் பெற்றி பெற்று அசத்தியுள்ளார் . தென்னாப்பிரிக்காவின் சோகம்ஃ கடந்த 2013ம் ஆண்டு தென்னாப்பிரிக்காவை அதன் சொந்த மண்ணிலேயே வீழ்த்தி , ஒருநாள் தொடரை கைப்பற்றியது . அப்போது அதுவும் வரலாற்று வெற்றியாக பதிவானது . இப்போது இந்தியாவும் , அந்த அணியை சொந்த மண்ணில் வீழ்த்தி வரலாற்று வெற்றியை பதிவு செய்துள்ளது . அசத்தும் சுழல் கூட்டணிஃ நடப்பு ஒருநாள் தொடரில் இந்திய அணியின் வெற்றிக்கு யுஸ்வேந்திர சாஹல் மற்றும் ‘சைனாமேன்’ குல்தீப் யாதவ் ஆகிய இருவரின் சுழல் பந்து வீச்சுக்கு பெரும் பங்கு உண்டு . வெளிநாட்டு மண்ணில் சாதிக்கக்கூடிய இதுபோன்ற மிரட்டலான சுழல் கூட்டணி இதற்கு முன்னர் இந்திய அணியில் இருந்ததில்லை என்றே சொல்லலாம் . இவ்விரு பந்து வீச்சாளர்களும் இணைந்து நடந்து முடிந்த ஐந்து போட்டிகளிலும் சேர்த்து 30 விக்கெட்டுகளை வீழ்த்தியுள்ளனர் . இன்னும் ஒரு போட்டி எஞ்சியுள்ளது . வெளிநாட்டு மண்ணில் எந்த ஒரு சுழல் கூட்டணியும் இந்தளவுக்கு விக்கெட்டுகளை கொத்தாக அள்ளியது கிடையாது . விராட் கோலி பேட்டிஃ ”ஒரு கட்டத்தில் ரன் குவிப்பு மற்றும் பந்து வீச்சில் சற்றே தேக்கநிலை இருந்ததுபோல தோன்றியது . ஆனாலும் , ஒரு குழுவாக முழு திறமையையும் வெளிப்படுத்தினால் இந்த போட்டியில் வெற்றி பெற்று தொடரைக் கைப்பற்ற முடியும் என்ற நம்பி க்கையும் எங்களுக்குள் இருந்தது . அணியின் கூட்டு முயற்சி , கடின உழைப்பால்தான் தொடரை 4 - 1 கணக்கில் வென்று , வரலாற்று சாதனையும் படைக்க முடிந்திருக்கிறது . எங்களின் ஆட்டத்திறனை எப்படி மேம்படுத்துவது என்பது ஒவ்வொரு முறையும் நாங்கள் ஒன்றாக அமர்ந்து ஆலோசிக்கிறோம் . எல்லா அணிகளின் இலக்கும் 2019 உலகக் கோப்பையை நோக்கித்தான் . நாங்களும் அதை நோக்கித்தான் சென்று கொண்டிருக்கிறோம் . இந்த தொடரை 5 - 1 கணக்கில் முடிப்போம் . அதில் எந்த மாற்றமும் இல்லை , ” என்றார் இந்திய கேப்டன் விராட் கோலி . மார்க்ராம் பாராட்டுஃ ”இந்த வெற்றிக்கு இந்திய அணி முழு தகுதி உடையது . துரதிர்ஷ்டவசமாக நாங்கள் சில முக்கிய விக்கெட்டுகளை இழந்து விட்டோம் . அதனால் எங்களால் வலுவான பார்ட்னர்ஷிப் அமைக்க முடியாமல் போய்விட்டது . முந்தைய ஆட்டத்தில் இருந்து நாங்கள் சிலவற்றை கற்றிருந்தாலும் , இந்திய பந்து வீச்சாளர்கள் அதை எல்லாம் முறியடித்து விட்டார்கள் . இன்றைய போட்டியில் இருந்தும் சில விஷயங்களை கற்றுக் கொண்டிருக்கிறோம் . கடைசி போட்டியில் நிச்சயமாக வெற்றி பெறுவோம் , ” என்றார் தென்னாப்பிரிக்கா கேப்டன் மார்க்ராம் .


வெஸ்ட் இண்டீஸ் அணிக்கு எதிரான கடைசி இரண்டு ஒருநாள் போட்டிகளில் கேதர் ஜாதவ் சேர்க்கப்பட்டுள்ளார் . வெஸ்ட் இண்டீஸ் அணிக்கு எதிரான 5 போட்டிகள் கொண்ட ஒருநாள் தொடருக்கான இந்திய அணி முதலில் முழுமையாக அறிவிக்கப்படவில்லை . முதல் இரண்டு போட்டிகளுக்கான அணியே அறிவிக்கப்பட்டது . இரண்டு போட்டிகள் முடிந்ததும் எஞ்சிய மூன்று போட்டிகளுக்கான அணி அறிவிக்கப்பட்டது . அந்த அணியில் , ஆசிய கோப்பை தொடரில் காயமடைந்து பின்னர் குணமடைந்த கேதர் ஜாதவ் சேர்க்கப்படவில்லை . ஆசிய கோப்பை தொடரின்போது கேதர் ஜாதவ் காயமடைந்தார் . அதனால் வெஸ்ட் இண்டீஸ் அணிக்கு எதிரான முதல் இரண்டு போட்டிகளில் அவர் சேர்க்கப்படவில்லை . ஆனால் காயம் குணமடைந்து தியோதர் டிராபி தொடரில் இந்தியா ஏ அணிக்காக ஆடி 25 பந்துகளில் 41 ரன்களை குவித்தார் கேதர் ஜாதவ் . அவர் காயத்திலிருந்து குணமடைந்தும் அவர் இந்திய அணியில் சேர்க்கப்படவில்லை . இதனால் அதிருப்தியடைந்த கேதர் ஜாதவ் , அனைத்துவிதமான உடற்தகுதியிலும் தேர்வாகிவிட்டேன் . காயத்திலிருந்து முழுமையாக குணமடைந்து உடற்தகுதியில் தேர்வாகியுள்ளேன் . அதனால்தான் தியோதர் டிராபியில் ஆட தேசிய கிரிக்கெட் அகாடமி எனக்கு அனுமதியளித்தது . ஆனாலும் வெஸ்ட் இண்டீஸுக்கு எதிரான ஒருநாள் தொடருக்கான இந்திய அணியில் சேர்க்கப்படவில்லை . நான் ஏன் அணியில் சேர்க்கப்படவில்லை என்ற காரணத்தை கூட என்னிடம் சொல்லவில்லை என்று கேதர் ஜாதவ் வேதனை தெரிவித்திருந்தார் . கேதர் ஜாதவ் குற்றம்சாட்டிய பிறகு விளக்கமளித்துள்ள தேர்வுக்குழு தலைவர் எம் . எஸ் . கே . பிரசாத் , கேதர் ஜாதவ் உடற்தகுதி காரணமாகவே வெஸ்ட் இண்டீஸுக்கு எதிரான தொடரில் சேர்க்கப்படவில்லை . அவர் அணிக்கு திரும்பும்போதெல்லாம் காயம் காரணமாக வெளியேறுகிறார் . ஆசிய கோப்பை தொடரிலும் காயத்தால் அவதிப்பட்டார் . அதனால் அவரது உடற்தகுதியை பரிசோதிக்க போதுமான போட்டிகளில் அவர் ஆட வேண்டியிருப்பதால் அணியில் சேர்க்கப்படவில்லை என்று தெரிவித்தார் . ஆனால் வெஸ்ட் இண்டீஸுக்கு எதிரான கடைசி இரண்டு போட்டிகளுக்கான ஒருநாள் அணியில் கேதர் ஜாதவ் சேர்க்கப்பட்டுள்ளார் . இதனால் கேதர் ஜாதவ் மகிழ்ச்சியடைந்துள்ளார் . ஒருவேளை கேதர் ஜாதவ் , தான் ஒதுக்கப்பட்டது குறித்து எதுவுமே கேட்கவில்லை என்றால் , கடைசி இரண்டு போட்டிகளுக்கான இந்திய அணியில் சேர்க்கப்பட்டிருப்பாரா என்று தெரியவில்லை .


டெல்லி அணியும் சென்னை அணியும் இன்று இரவு 8 மணிக்கு புனே மைதானத்தில் மோதுகின்றன . இந்த ஐபிஎல் சீசன் தொடங்கியதிலிருந்து சென்னை அணி சிறப்பாக விளையாடிவருகிறது . பஞ்சாப் மற்றும் மும்பை அணிகளுக்கு எதிரான போட்டியை தவிர மற்ற போட்டிகளில் வெற்றி பெற்றுள்ளது . டெல்லி அணி , இதுவரை ஆடியுள்ள 7 போட்டிகளில் இரண்டில் மட்டுமே வெற்றி பெற்றுள்ளது . இளம் வீரரான ஷ்ரேயாஸ் ஐயரின் தலைமையில் , டெல்லி அணி கொல்கத்தாவை வீழ்த்தி தொடர் தோல்வியிலிருந்து மீண்டெழுந்துள்ளது . அனுபவ வீரர்கள் நிறைந்த சென்னை அணியும் , இளம் வீரர்கள் நிறைந்த டெல்லி அணியும் இன்று மோதுகின்றன . சென்னை அணியில் , தோனி , வாட்சன் , பிராவோ , ரெய்னா , ஹர்பஜன் சிங் , ரவீரந்திர ஜடேஜா , டுபிளெசிஸ் என அனுபவ வீரர்கள் நிறைந்துள்ளனர் . டெல்லி அணியில் ஷ்ரேயாஸ் ஐயர் , பிரித்வி ஷா , ரிஷப் பண்ட் , விஜய் சங்கர் , டேவாடியா , ஆவேஷ் கான் ஆகிய இளம் வீரர்கள் நிறைந்துள்ளனர் . அனுபவமும் இளமையும் மோத இருக்கும் இந்த போட்டி , ரசிகர்கள் மத்தியில் எதிர்பார்ப்பை ஏற்படுத்தியுள்ளது .


பிரபல பாலிவுட் நடிகை பிபாசாபசு . தமிழில் நடிகர் விஜய் நடித்த சச்சின் உள்ளிட்ட பல தென்னிந்திய மொழி படங்களில் நடித்து பிரபலமானவர் . நடிகர் கரன் சிங் குரோவரை திருமணம் செய்துக்கொண்டு செட்டில் ஆன பிபாசாபாசு , பின் திரைப்படங்களில் நடிப்பதை குறைத்துக்கொண்டார் . இருப்பினும் சமீபத்தில் இவர் தன்னுடைய கணவர் கரன் சிங் குரோவருடன் இணைத்து காண்டம் விளம்பரத்தில் நடித்து சர்ச்சையை ஏற்ப்படுத்தினார் . 39 வயதிலும் யோகா , போன்ற உடல் பயிற்சிகள் செய்து தன்னுடைய உடலை மிகவும் பிட்டாக வைத்திருக்கும் இவர் , சிறு வயது முதலே ஆஸ்துமா பிரச்சனையால் அவதி பட்டு வந்துள்ளார் . ஆஸ்துமா அதிகமானதால் கடந்த சில தினங்களாக அடிக்கடி மருத்துவ மனைக்கு சென்று இதற்கான சிகிச்சை எடுத்து வந்ததாக தெரிகிறது . இந்த நிலையில் அவருக்கு நேற்று முன்தினம் கடுமையான மூச்சுத் திணறல் ஏற்பட்டது . இதனால் அவர் உடனடியாக மருத்துவ மனையில் சிகிச்சைக்காக சேர்க்கப்பட்டார் . அங்கு அவருக்கு மருத்துவர்கள் தீவிர சிகிச்சை அளித்தனர் . பிபாசாபாசு மருத்துவமனையில் சிகிச்சை பெரும் காட்சியை வேடிக்கையாக இன்ஸ்டாகிராமில் அவரது சகோதரி பதிவிட்டுள்ளார் .


திமுகவிடம் எப்பவுமே பெரியண்ணன் தனம் உண்டு . அப்படித்தான் அது நடந்து கொள்ளும் என தமிழ் மாநில காங்கிரஸ் கட்சியின் துணைத் தலைவர் பி . எஸ் . ஞானதேசிகன் சரவெடியாக பேசினார் . தனியார் தொலைக்காட்சியில் , நேற்று இரவு விவாத நிகழ்ச்சி நடைபெற்றது . அதில் கலந்து கொண்டு ஞானதேசிகன் பேசியபோது இதுகுறித்த கருத்தை பகிர்ந்து கொண்டார் . அப்போது , ஞானதேசிகன் பேசியதாவது . திமுகவிடம் பிக் பிரதர் என்ற பெரியண்ணன் தனம் உண்டு . எப்புமே அப்படித்தான் நடந்து கொள்ளும் . இதைச் சொல்வதில் தவறில்லை என்று நினைக்கிறேன் . கடந்த மாநிலங்களவைத் தேர்தலின்போது தேமுதிக சார்பில் ஒரு வேட்பாளர் நிறுத்தப்பட்டார் . எல்லோருக்கும் தெரிந்திருக்கும் . தங்களது வேட்பாளருக்கு ஆதரவு தருமாறு எங்களிடம் அவர்கள் கேட்டிருந்தனர் . திமுக சார்பில் கனிமொழி நிறுத்தப்பட்டார் . அவருக்கு ஆதரவு அளிக்குமாறு பலரிடமும் திமுக ஆதரவு கேட்டது . எங்களிடம் கேட்கவில்லை . இதையடுத்து நமது ஆதரவை தேமுதிக மட்டுமே கேட்டிருந்ததால் , அதை ஆதரிக்குமாறு சோனியா காந்தி கூறினார் . அப்போது நான் டெல்லியில் இருந்தேன் . அப்போது , திடீரென சென்னையில் இருந்து சில திமுக ஆதரவு சக்திகள் ( காங்கிரஸ் கட்சியினர் ) டெல்லிக்கு வந்தனர் . கனிமொழிக்கான ஆதரவு கொடுப்பது குறித்து , அதற்கான வேலைகளை செய்தனர் . இதனால் , கடைசி நேரத்தில் அது மாற்றப்பட்டது என்றார் .


தொடர்ச்சியான போட்டிகளால் விளையாடுபவர்களுக்கு கண்டிப்பாக ஓய்வு அவசியம் . எப்போது எனது உடலும் சோர்வாக காணப்படுகிறதோ , அப்போது நிச்சயம் நானும் ஓய்வு கேட்பேன் எனவும் இந்திய கிரிக்கெட் அணியின் கேப்டன் விராட் கோலி தெரிவித்துள்ளார் . இந்திய கிரிக்கெட் அணியின் சிறந்த கேப்டனாக தோனி விளங்கி வந்தார் . சில நாட்களுக்கு முன்பு தோனி கேப்டன் பதவியில் இருந்து விலகுவதாக அறிவித்தார் . அவரையடுத்து அந்த பதவிக்கு விராட் கோலி தேர்வு செய்யப்பட்டார் . தோனியின் தீவிர ரசிகரான கோலி கேப்டனாக இருந்தாலும் தோனியை எதற்காகவும் விட்டுக்கொடுப்பதில்லை . இந்நிலையில் , இந்தியா – இலங்கை அணிகளுக்கு இடையிலான மூன்று போட்டிகள் கொண்ட டெஸ்ட் கிரிக்கெட் தொடர் நாளை கொல்கத்தா ஈடன் கார்டன் மைதானத்தில் நடைபெற உள்ளது . இதற்கான செய்தியாளர்கள் சந்திப்பு இன்று நடைபெற்றது . இதில் , கலந்து கொண்டு பேசிய இந்திய கிரிக்கெட் அணியின் கேப்டன் விராட் கோலி , ஒவ்வொரு வீரரும் ஆண்டுக்கு 40 கிரிக்கெட் போட்டிகள் விளையாடுவதாகவும் நிச்சயம் அனைவருக்கும் ஓய்வு தேவை எனவும் தெரிவித்தார் . மேலும் தொடர்ச்சியான போட்டிகளால் விளையாடுபவர்களுக்கு கண்டிப்பாக ஓய்வு அவசியம் எனவும் எப்போது எனது உடலும் சோர்வாக காணப்படுகிறதோ , அப்போது நிச்சயம் நானும் ஓய்வு கேட்பேன் எனவும் குறிப்பிட்டார் .


நடிகர் கமல் தொகுத்து வழங்கும் பிக்பாஸ் நிகழ்ச்சி 2 மக்களிடேயே நல்ல வரவேற்பை பெற்று உள்ளது . தினமும் இரவு 9 மணிக்கு பிக்பாஸ் நிகழ்ச்சி பார்ப்பதற்காக குடும்பமே விஜய் டிவி முன்பாக அமர்ந்து விடுகிறது இதெல்லாம் ஒரு பக்கம் இருக்க , வாரம் தோறும் ஒரு போட்டியாளரை வெளியேற்றி வருகிறது . அந்த வகையில் நேற்று தாடி பாலாஜியின் மனைவி நித்தியாவை போட்டியில் இருந்து வெளியேற்றப்பட்டார் அப்போது , பிக்பாஸ் வீட்டில் இருந்து வெளியே வந்த நித்யாவை வரவேற்பதற்கு , அவருடைய மகள் வந்து இருந்தார் . பின்னர் கமல் முன்பு நின்றுக்கொண்டு நித்யா மற்றும் நித்யாவின் மகள் கௌஷிகா , தாடி பாலாஜியுடன் பேசினார்கள் . 8 மாதங்கள் கழித்து தன் பார்த்த பாலாஜி கதறி அழுதார் . . . துக்கம் தாங்கமால் , அனைவரும் முன் அழுதார் . . . பின்னர் பாலாஜி தன் மகளுடன் சிறிது நேரம் உரையாடினார் . . . . அதன் பின்னர் , தன் மகள் மற்றும் நித்யாவை பார்த்து ஐ லவ் யூ போத் என தெரிவித்து இருந்தார் . அதற்கு பதில் அளித்த மகள் , நானும் ஐ லவ் யூ டேட் என தெரிவிக்க . . . அனைவரின் கண்களிலும் கண்ணீர் வர வைத்தது . பின்னர் , தன் மகளை பார்த்து பாலாஜி , " கவலை படதே உனக்கு அம்மா இருக்காங்க . . அப்பா இருக்கேன் . . எப்போதுமே உனக்கு சப்போர்ட்டா இருப்பேன் ' . . . என தெரிவித்து இருந்தார் பின்னர் , என்னுடைய அப்பா சார்பாக தன் மகளை வாழ்த்தி அனுப்பி வையுங்கள் என கமலிடம் பாலாஜி கேட்க . . . . பாலாஜியின் மகளை தூக்கி கன்னத்தில் முத்தமிட்டார் கமல் இதனை கண்டு மீண்டும் மனமுருகி நன்றி தெரிவித்துக்கொண்டார் பாலாஜி . . . ஆக மொத்தத்தில் நேற்றைய தினம் பிக்பாஸ் நிகழ்ச்சியில் பெரிய அளவில் எமோஷன்தான் என கூறும் அளவிற்கு இருந்தது .


கர்நாடகாவில் தனிப்பெரும்பான்மைக்கு தேவையான தொகுதிகளில் பாஜக வெற்றியை நெருங்கிவிட்டது . கர்நாடகாவில் உள்ள 224 சட்டமன்ற தொகுதிகளில் ஆர் . கே . நகர் மற்றும் ஜெயாநகர் தொகுதிகளை தவிர மற்ற 222 தொகுதிகளுக்கு கடந்த 12ம் தேதி தேர்தல் நடைபெற்றது . மாநிலம் முழுவதும் 40 வாக்கு எண்ணும் மையங்களில் காலை 8 மணி முதல் வாக்கு எண்ணிக்கை நடைபெற்று வருகிறது . ஆட்சியமைக்க பெரும்பான்மைக்கு தேவை 113 தொகுதிகள் . காலை 10.15 மணி நிலவரப்படி , பாஜக 111 தொகுதிகளில் முன்னிலை வகிக்கிறது . காங்கிரஸ் 70 தொகுதிகளிலும் மதச்சார்பற்ற ஜனதா தளம் 39 தொகுதிகளிலும் முன்னிலை வகிக்கிறது . தேர்தலுக்கு முந்தைய மற்றும் பிந்தைய கருத்துக்கணிப்புகளில் , எந்த கட்சிக்கும் பெரும்பான்மை கிடைக்க வாய்ப்பில்லை எனவும் மதச்சார்பற்ற ஜனதாதளத்துடன் கூட்டணி அமைக்கும் கட்சியே ஆட்சியமைக்க முடியும் என்று கூறப்பட்டது . ஆனால் தற்போதைய சூழலில் , காங்கிரஸ் மற்றும் மதச்சார்பற்ற ஜனதா தளம் ஆகிய கட்சிகள் முன்னிலையில் தொகுதிகளை கூட்டி கிடைப்பதைவிட , பாஜக 2 தொகுதிகளில் அதிகமாக முன்னிலையில் உள்ளது . எனவே தனிப்பெரும்பான்மையுடன் கர்நாடகாவில் பாஜக ஆட்சியமைக்க உள்ளது .


தமிழக ரசிகர்கள் மத்தியில் மிகப்பெரிய எதிர்பார்ப்பினை ஏற்படுத்திவந்த வடசென்னை திரைப்படம் அடுத்த மாதம் வெளிவரவிருக்கிறது . இப்படத்தின் படப்பிடிப்பினை சில மாதங்களுக்கு முன்பாகவே இயக்குனர் வெற்றி மாறன் முடித்துவிட்டார் . சமீபத்தில் கூட இப்படத்தின் கதாபாத்திர அறிமுக வீடியோ நல்ல வரவேற்ப்பினை பெற்றது . இந்நிலையில் , இயக்குனர் வெற்றிமாறன் இயக்கும் அடுத்த திரைப்படத்திலும் தனுஷ் தான் நடிக்க விருக்கின்றாராம் . இப்படத்தினை ‘வி கிரியேஷன்ஸ்’ நிறுவனம் சார்பில் கலைப்புலி . எஸ் . தாணு தயாரிக்கவிருக்கிறார் . ஏற்கெனவே , தனுஷின் ‘வேலையில்லா பட்டதாரி 2’ படத்தையும் இதே நிறுவனம் தான் தயாரித்திருந்தது என்பது குறிப்பிடத்தக்கது . இதன் ஷூட்டிங்கை வருகிற அக்டோபர் மாதம் துவங்கவுள்ளனர் . படப்பிடிப்பை தென் மாவட்டங்களில் நடத்த திட்டமிட்டுள்ளனர் . இப்படம் எழுத்தாளர் பூமணி அவர்கள் எழுதிய ' வெக்கை ' என்ற நாவலை தழுவி எடுக்கப்படவுள்ளதாக தகவல்கள் வெளியாகியுள்ளது . இந்த நாவல் பழிவாங்குதலை மையமாக கொண்டது . ஏற்கனவே சந்திர குமார் எழுதிய லாக்கப் நாவலை தழுவி வெற்றிமாறன் எடுத்த ' விசாரணை ' மிகப்பெரிய வெற்றிபெற்றது என்பது குறிப்பிடத்தக்கது . தனுஷின் ‘பொல்லாதவன் , ஆடுகளம் , வடசென்னை’ ஆகிய 3 படங்களையும் வெற்றிமாறன் இயக்கியிருந்தது குறிப்பிடத்தக்கது .


இயக்குனர் சிவா இயக்கத்தில் , அஜித் காஜல் அகர்வால் , அக்ஷராஹாசன் , மற்றும் விவேக் ஓப்ராய் நடித்து கடந்த வியாழக்கிழமை வெளியான திரைப்படம் விவேகம் . இந்த படத்தில் வசூல் நாளுக்கு நாள் பல சாதனைகளை படைத்து கொண்டே வருகின்றது . ஒரு சிலர் இந்த திரைப்படம் குறித்து நெகட்டிவ் விமர்சனங்களை கூறினாலும் படத்தின் வசூலுக்கு எந்த பாதிப்பையும் ஏற்படுத்தவில்லை . இதுவரை அனைத்து திரையரங்கங்களிலும் ஹவுஸ் புல்லாக தான் ஓடிக்கொண்டிருக்கிறது . ஆனால் , இப்படத்திற்கு பல திரையரங்கங்களில் டிக்கெட் விலையை ராக்கெட் அளவிற்கு உயர்த்தி விற்று வருகின்றனர் , இதனால் ஒரு சில ரசிகர்களும் பொதுமக்களும் ஒரு சில திரையரங்கங்களில் சண்டையிலும் ஈடுபட்டனர் . இதை கேள்விப்பட்ட பிரபல விநியோகஸ்தர் திருப்பூர் சுப்ரமணியம் கோபமாக சில கருத்துக்களை வெளியிட்டுள்ளார் , இதில் ‘முதலில் நடிகர்கள் சிஸ்டம் சரியில்லை என்று பேசுவதற்கு முன்பு , உங்கள் படங்களின் டிக்கெட் விலையை குறைக்க சொல்லுங்கள் என்று கூறியுள்ளார் . மேலும் விவேகம் படத்திற்கு பல இடங்களில் அதிக தொகை வைத்து டிக்கெட்டுகளை விற்று வருகின்றனர் , ஆனால் , என் திரையரங்கில் ரூ 100 - க்கு தான் விற்றேன் , 4 நாளும் அனைத்து காட்சிகளும் ஹவுஸ்புல் தான் . மற்ற இடங்களில் ரூ 1000 வரை டிக்கெட் விற்கிறார்கள் , அதையெல்லாம் தயாரிப்பாளர் சங்கம் கேள்வி கேட்காதா ? , நடிகர்கள் என்றால் பயமா ? ’ என ஆதங்கப்பட்டுள்ளார் .


சசிகலாவின் உறவினர்கள் மற்றும் நண்பர்களின் வீடுகளில் ஐடி ரெய்டு நடத்தப்பட்டு வரும் நிலையில் , சசிகலாவின் ஜோதிடர் வீட்டிலும் அதிகாரிகள் சோதனை நடத்தி வருகின்றனர் . சசிகலாவின் அண்ணன் மகனான விவேக் ஜெயராமனுக்குச் சொந்தமான சென்னை , கிண்டியில் உள்ள ஜாஸ் சினிமாஸ் , சசிகலா குடும்பத்துக்கு சொந்தமான மிடாஸ் மது ஆலைகள் , ஜெயா டிவி , நமது எம்ஜிஆர் பத்திரிகை என பல்வேறு இடங்களில் ஐடி ரெய்டு நேற்று காலை முதல்நடத்தப்பட்டு வருகிறது . நாடு முழுவதும் 187 இடங்களில் நடைபெற்ற இந்த சோதனையில் 40 இடங்களில் நடத்தப்பட்ட சோதனையை முடித்துக் கொண்டதாகவும் , மீதமுள்ள 147 இடங்களில் தொடர்ந்து 2 - வது நாளாக வருமான வரித்துறை அதிகாரிகள் சோதனை நடத்தி வருகின்றனர் . சசிகலா தொடர்புடைய பல்வேறு இடங்களில் வருமான வரித்துறை அதிகாரிகள் கடந்த 30 மணி நேரத்துக்கும் மேலாக சோதனை நடத்தி வருகின்றனர் . வருமான வரித்துறையினரின் சோதனை , சசிகலாவின் உறவினர்கள் , நண்பர்கள் மட்டுமல்லாது , சசிகலாவின் ஜோதிடர் இல்லத்திலேயும் வருமான வரித்துறை அதிகாரிகள் சோதனை நடத்தினர் . கடலூர் மாவட்டம் , திருப்பாதிரிப்புலியூர் சரஸ்வதி நகர் , இரண்டாவது தெருவில் வசித்து வருகிறார் பிரபல ஜோதிடரான சந்திரசேகர் . சசிகலா மற்றும் அவரது குடும்பத்தினருக்கு ஆஸ்தான ஜோதிடராக அவர் இருந்து வருகிறார் . பணமதிப்பிழப்பு நடவடிக்கையின்போது சசிகலா தரப்பினருக்கு உதவியதாக கூறப்படுகிறது . இந்த நிலையில் , ஜோதிடர் சந்திரசேகர் வீட்டில் நேற்று மாலை வருமான வரித்துறை அதிகாரிகள் சோதனை நடத்தினர் . மாலை தொடங்கிய சோதனை இரவு முழுவதும் நீடித்து , இன்று காலையும் தொடர்ந்து நடைபெற்று வருகிறது .


சர்வதேச கால்பந்து சங்கங்கள் கூட்டமைப்பின் ( ஃபிஃபா ) " 2016 - ஆம் ஆண்டுக்கான சிறந்த கால்பந்து வீரர் ' விருதை போர்ச்சுகல் நாட்டு கால்பந்து வீரர் கிறிஸ்டியானோ ரொனால்டோ வென்றார் . " 2016 - ஆம் ஆண்டானது , எனது கால்பந்து வாழ்க்கையின் மிகச் சிறந்த ஆண்டு ' என்று விருதை வென்ற ரொனால்டோ தெரிவித்தார் . இந்த விருதுக்காக , ரொனால்டோவுக்கு ஆதரவாக 34.5 சதவீதம் பேரும் , ஆர்ஜென்டீனா வீரர் லயோனல் மெஸ்ஸிக்கு ஆதரவாக 26.4 பேரும் வாக்களித்துள்ளனர் . தேசிய கால்பந்து அணிகளின் பயிற்சியாளர்கள் , கேப்டன்கள் , தேர்ந்தெடுக்கப்பட்ட பத்திரிகையாளர்கள் மற்றும் இரசிகர்களைக் கொண்டு இந்த விருதுக்கான வீரர்கள் தேர்வு செய்யப்படுகின்றனர் . இதனிடையே , லெய்செஸ்டர் சிட்டி கிளப் கால்பந்து அணியின் பயிற்சியாளரான கிளாடியோ ரானிரிக்கு " சிறந்த பயிற்சியாளர் ' விருது வழங்கப்பட்டது . அமெரிக்க கால்பந்து வீராங்கனை கார்லி லாய்ட் " சிறந்த கால்பந்து வீராங்கனை ' விருது வென்றார் . கொலம்பிய கிளப் அணியான அட்லெடிகோ நேஷ்னல் அணிக்கு " ஃபேர் பிளே ' விருது வழங்கப்பட்டது . இந்த அணி , கோபா சுடமேரிக்கானா கால்பந்து போட்டியின் இறுதிச்சுற்றில் தங்களுடன் மோதுவதாக இருந்து விமான விபத்தில் உயிரிழந்த பிரேசில் கிளப் அணிக்கு , அந்தக் கோப்பையை விட்டுக் கொடுத்தது குறிப்பிடத்தக்கது .


எஸ் , தினகரன் முதுகில் ஏறி , அப்பல்லோ சி . சி . டி . வி . ஃபுட்டேஜ்களை டெலிட் செய்து , கண்டெய்னர் பணம் , சட்டமன்ற நம்பிக்கை வாக்கெடுப்பு கழுத்தறுப்புகள் வரை தமிழக அரசியலை தரைமட்டத்துக்கு கிழித்துத் தொங்கவிட ஒரு படம் வந்திருக்கிறது என்று சொன்னால் நம்ப கொஞ்சம் கஷ்டமாக இருக்கும்தானே ? ஆனால் நீண்ட நாட்களுக்கு தமிழில் முழு நீள அரசியல் படமாக வந்திருக்கும் ‘நோட்டா’ அதை கனகச்சிதமாக செய்திருக்கிறது . ஹீரோ முதல்வர் நிறைய கெட்டவார்த்தை பேசுகிற கேரக்டர் என்பதால் அந்த சவுண்டுகளை மட்டும் மியூட் செய்துவிட்டு , தமிழக அரசியலின் இன்றைய அச்சு அசல் போக்குகளைக்காட்ட அப்படியே அனுமதித்த சென்சாருக்கு ஒரு ஒற்றை ரோசா பார்சேல் . கதைக்கு வருவோம் . முதல்வர் நாசரின் மகனான ஹீரோ விஜய் தேவரகொண்டா ஒரு அரசியல்வாதியின் பிள்ளைக்கு இருக்கவேண்டிய அத்தனை லட்சணங்களும் பொருந்திய மொடாக்குடிகார ப்ளேபாய் . எதிர்பாராமல் நாசர் மீது ஊழல் வழக்கு வந்து அவர் பெங்களூரு பார்ப்பன அக்ரஹார ஸாரி திகார் ஜெயிலுக்குப் போக , அவசர அவசரமாக விஜய் முதல்வராக்கப்படுகிறார் . வேறு வழியின்றி முதல்வராகும் விஜய் ஆளுங்கட்சிக்காரர்கள் செய்யும் அட்டூழியங்களைத் தடுக்க முயல்கிறார் . அப்பாவின் பெயரில்20000 கோடிக்கு சொத்து இருப்பதும் , அது பினாமி பெயர்களில் வெளிநாட்டில் இருப்பதும் கண்டு அதிர்ந்து அதைக் கைப்பற்றும் முயற்சியில் இறங்குகையில் , அதற்குப்பின்னால் கொக்கி ராசுதேவ் மாதிரி ஒரு கேடி சாமியார் இருப்பது தெரிகிறது . இதற்கு மேல் கதையைச் சொன்னால் படம் பார்க்கும் சுவாரசியம் போய்விடும் . ஷான் கருப்பசாமியின் கதையை , இதற்கு முன் ‘அரிமா நம்பி’ இருமுகன்’ ஆகிய இரு தரமான ஃப்ளாப்புகளைத் தந்த , ஆனந்த் சங்கர் இயக்கியிருக்கிறார் . கொட்டிக்கிடக்குது ஊரளவு . அதில் வெட்டி எடுத்தது ஓரளவு என்கிறமாதிரி தமிழக அரசியலில் நடந்த ஒரு சில சுவாரசியமான துணிச்சலாக சொல்லமுயன்ற ஒரு காரணத்துக்காகவே இம்முறை வெற்றிப்பட இயக்குநராகிவிட்டார் . அதிலும் பக்கி சாமியார் பக்தைகளுடன் பஜனைப் பாடல் பாடிக்கொண்டே மலைநிலங்களை ஆட்டயப் போட்டது . அரசியல்வாதிகளின் கருப்புப் பணத்தைக் கண்கொத்திப்பாம்பாய் காத்து களவாட நினைப்பது என்று காவி அரசியலைத் தோலுரிக்க ஒரு துணிச்சல் வேண்டும் . உங்களுக்கு டைம் நன்றாக இருந்தால் ஹெச் . ராஜாக்களும் , தமிழிசைகளும் வசைபாடி படத்தின் வசூலை உயர்த்தக்கூடும் . ஹீரோ விஜய் தேவரகொண்டா சொந்தக்குரலில் சுமாராகப் பேசி , நடிப்பில் சிறப்பாக சோபித்திருக்கிறார் . சத்யராஜும் நாசரும் வழக்கம் போல் . விபத்திற்குப்பின்னர் நாசருக்கு மூக்கில் அவ்வளவு அடிபட்டதாகக் காட்டிக் குரூர மேக் அப் போட்டிருப்பதைத் தவித்து காது , கழுத்து பகுதிகளில் கைவண்ணத்தைக் காட்டியிருக்கலாம் . இசை சாம் . சி . எஸ் . ஒளிப்பதிவு சந்தான கிருஷ்ணன் ரவிச்சந்திரன் , எடிட்டர் ரேமண்ட் டெரிக் கிரிஷ்டா . இந்தக் கதையில் கதையைத் தவிர வேறு எதிலும் கவனம் செலுத்தத்தேவையில்லை . குறிப்பாக டெக்னிக்கல் மெனக்கெடல் தேவையில்லை என்று இயக்குநர் உறுதியாக இருந்திருப்பார் போலும் . அதனால் ஒரு பெரிய பட்ஜெட் படத்திற்கான தொழில்நுட்ப நேர்த்தி படம் முழுக்கவே மிஸ்ஸிங் . ஆனால் சுடச்சுட ஒரு அரசியல் பத்திரிகை வாசித்த உணர்வை படம் நிச்சயம் தருகிறது .


தெலுங்கு திரையுலகின் முன்னணி நடிகையாக இருக்கும் ரகுல் ப்ரீத் சிங் தற்போது தமிழ் படங்களில் கவனம் செலுத்தி வருகிறார் . நிகழ்ச்சி ஒன்றில் கலந்து கொள்ள பெங்களூர் சென்ற அவர் பேட்டி அளித்துள்ளார் . இதில் , நான் இயற்கையாகவே கடின உழைப்பாளி . நான் எங்கு வேலை செய்கிறேனோ அவர்கள் பேசும் மொழியை கற்பது என் கடமை . தெலுங்கு திரையுலகில் பணியாற்றத் துவங்கியதும் அந்த மொழியை கற்கத் துவங்கிவிட்டேன் நான் ஒரு தென்னிந்திய நடிகை . நான் வடக்கில் இருந்து வந்ததாக மீடியாக்கள் சிலசமயம் கூறுவது வேதனையாக உள்ளது . நான் ஒரு தெலுங்கு அம்மாயி . தெலுங்கு பேசுபவர்களை எங்காவது பார்த்தால் உடனே நானும் தெலுங்கில் பேசுகிறேன் . பட வாய்ப்புக்காக படுக்கைக்கு அழைப்பது பற்றி அதிகம் பேசுவதற்கு காரணம் அதில் மசாலா இருக்கிறதே . இது ஆண் ஆதிக்கம் மிக்க உலகம் . இயற்கையாகவே மனிதர்கள் சந்தர்ப்பவாதிகள் . இதுவரை நான் அப்படி பட்ட விஷயம் எதுவும் ஆகவில்லை இதுவரை யாரும் என்னிடம் அப்படி நடக்கவில்லை . சினிமா என்றாலே மக்களுக்கு ஒரு வித தவறான உணர்வுகள் அது தான் இப்படி நினைக்கத்தோணுது என்றார் . ஆபாச பட வலை தளங்கள் பற்றி தமிழில் ஒரு படமா ? தமிழில் வெளியான ‘தோனி’ , ‘பெங்களூரு நாட்கள்’ போன்ற படங்களில் இணை இயக்குனராக பணியாற்றிய சஜோ சுந்தர் . இவருடைய இயக்கத்தில் தற்போது உருவாகி இருக்கும் படம் “எக்ஸ் வீடியோஸ்” . பிரபல ஆபாச வலைதளமான எக்ஸ் வீடியோவை மையமாக வைத்து இந்த படம் எடுக்கப்பட்டுள்ளது . இப்படம் குறித்து இயக்குனர் சஜோ சுந்தர் கூறும்போது , “ஆபாசமான படங்களை எக்ஸ் வீடியோஸ் என்ற வலைத்தளம் பதிவு செய்யப்பட்டு வருகிறது . வலைதளத்திற்கு எதிராக இப்படம் எடுக்கப்பட்டுள்ளது . யூ - டியூப் போன்று எக்ஸ் வீடியோஸ் வலைதளத்தில் யார் வேண்டுமானாலும் வீடியோ பதிவு செய்யலாம் . உதாரணத்துக்கு சொல்ல வேண்டுமானாலும் இளைய தலைமுறையினர் செய்யும் தவறுகள் அனைத்தும் எக்ஸ் வீடியோஸ் வலைதளத்தில் அரங்கேறி வருகிறது . எக்ஸ் என்பது எதை வேண்டுமானாலும் குறிப்பிடலாம் . ஆனால் , இங்கு எக்ஸ் என்று சொல்லும் போது தவறான வீடியோக்களாக மட்டுமே புரிந்துக் கொள்ளப்படுகிறது . ஆபாச வலைத்தளம் குறித்து தனித்தனியாக ஒருவரிடம் சென்று சொல்ல முடியாத காரணத்தால் படமாக எடுக்க முடிவு செய்தேன் . சமூக அக்கறையுள்ள படம் தான் இந்த ‘எக்ஸ் வீடியோஸ்’ படம் . எக்ஸ் என தலைப்பு இருப்பதால் ஆபாச படம் இல்லை . கதாநாயகன் எக்ஸ் வீடியோஸ் வலைத்தளத்தால் பாதிக்கப்படுவதால் , அதை எதிர்த்து போராடுவது தான் இந்த படத்தில் கதை . இதுபோன்ற இணையத்தளங்கள் எப்படி செயல்படுகிறது . பொதுமக்களை எப்படி குறி வைக்கிறார்கள் என்பது இப்படத்தில் காண்பித்து இருக்கிறோம் . இப்படத்தில் படுக்கை அறை போன்ற ஆபாச வீடியோ காட்சிகள் எதுவும் இல்லை . பெண்கள் பாதுகாப்பு குறித்து இப்படத்தில் அழுத்தமாக சொல்லியிருக்கிறேன் . கட்டாயம் அனைவரும் பார்க்க வேண்டிய படம் . குறிப்பாக பெண்கள் அனைவரும் பார்க்க வேண்டும் . மேலும் , இப்படம் வெளியாவதற்கு முன்னதாக எக்ஸ் வீடியோஸ் ஆபாச வலைத்தளம் குறித்து உயர் நீதிமன்றத்திலும் வழக்கு தொடர போவதாகவும் இயக்குனர் தெரிவித்துள்ளார் .


தமிழக முன்னாள் முதல்–அமைச்சர் ஜெயலலிதா உடல்நலக்குறைவால் கடந்த 5–ந்தேதி காலமானார் . அவரது உடல் அஞ்சலிக்காக ராஜாஜி ஹாலில் வைக்கப்பட்டு இருந்த போது அவரது உடலை சுற்றி ஜெயலலிதாவின் தோழி சசிகலா குடும்ப உறுப்பினர்கள் இருந்தது சமூக வலைதளங்களில் விமர்சனம் எழுந்தது . இது கட்சியினரிடையே அதிருப்தியை ஏற்படுத்தி உள்ளதாக கூறப்பட்டது . இந்த நிலையில் ஜெயலலிதாவுடன் சுமார் 30 ஆண்டுகள் தோழியாக இருந்தவர் என்ற அடிப்படையில் அவரை பொதுச் செயலாளர் ஆக்க முயற்சி நடக்கிறது முதல் அமைச்சர் ஜெயலலிதா தோழி சசிகலா தனது நெருங்கிய உறவினர்கள் , சகோதரர்கள் , மைத்துனர்கள் மற்றும் , சகோதரர்களின் மகன் மகள்களுக்கு அரசு நிர்வாகம் மற்று கட்சி நடவடிக்கைகளில் தலையிடக்கூடாது என எச்சரிக்கை விடுத்து உள்ளார் . சசிகலாவின் இந்த அதிரடி உத்தரவை கேட்டதும் அவரது உறவினர்கள் , அதை ஏற்றுக் கொண்டனர் . என சசிகலா உறவினர்கள் கூறியதாக டைம்ஸ் ஆப் இந்தியா செய்தி வெளியிட்டு உள்ளதுமேலும் அந்த செய்தியில் கூறப்பட்டு இருப்பதாவதுஃ - சசிகலா கடந்த புதன் கிழமை போயஸ் கார்டனில் கூட்டிய தனது குடும்ப உறுப்பினர்களின் கூட்டத்தில் இந்த எச்சரிக்கையை விடுத்து உள்ளார் . ஒரு நாள் கழித்து அமைச்சர்கள் மற்றும் கட்சி நிர்வாகிகளை அழைத்து தனது குடும்ப உறுப்பினர்களின் அறிவுறுத்தல்கள் மற்றும் உத்தரவுகளை ஏற்று கொள்ள வேண்டாம் அவர்களது கோரிக்கைகளை நீங்கள் ஏற்று எதுவும் செய்ய வேண்டியதில்லை என்று சசிகலா கேட்டுக் கொண்டார் . என உறவினர் ஒருவர் தெரிவித்து உள்ளார் . சசிகலா தொடர்ந்து போய்ஸ் தோட்ட இல்லத்திலேயே தங்குகிறார் . தற்போது அவரது குடும்ப உறுப்பினர்கள் அனைவரும் அங்குதான் உள்ளனர் . அவர்கள் சென்ற பிறகுஅவரது அண்ணன் மனைவி இளவரசி சசிகலாவுடனேயே தங்குவார் . என அந்த செய்தியில் கூறப்பட்டு உள்ளது .


ரஜினி , சத்யராஜ் , சரத்குமார் போன்ற பல முன்னணி நடிகர்களுடன் காமெடியனாக நடித்தவர் அல்வா வாசு . இவர் கடந்த சில மாதங்களாக கல்லீரல் பிரச்சனையால் பாதிக்கப்பட்டு , அவருடைய சொந்த ஊரான மதுரையில் உள்ள தனியார் மருத்துவமனையில் சிகிச்சை பெற்று வந்தார் . பல மாதங்கள் சிகிச்சை அளித்தும் , பலன் இல்லாததால் மருத்துவமனையில் இருந்து வீட்டிற்கு அழைத்துவரப்பட்டார் . இவரின் நிலை அறிந்த நடிகர் சங்க செயலாளர் விஷால் உடனடியாக 20000 பணத்தை அவருடைய அவசர செலவிற்கு அனுப்பிவைத்தார் . ஆனால் எதிர்பாராத விதமாக திடீர் என அல்வா வாசு உயிர் இழந்தார் . இதனைத்தொடர்ந்து அல்வா வாசுவின் குடும்பம் வறுமையில் வாடுவதை அறிந்த விஷால் அவருடைய தேவி அறக்கட்டளை மூலம் , அவருடைய குடும்பத்திற்கு 1 லட்சம் ரூபாய் நிதி உதவி வழங்கியுள்ளார் . மேலும் அவருடைய பிள்ளைகளின் படிப்பு செலவையும் தானே ஏற்றுக்கொள்வதாகவும் தெரிவித்துள்ளார் . இதற்கு அல்வா வாசுவின் குடும்பத்தினர் விஷாலுக்கு நன்றி தெரிவித்துள்ளனர் . மேலும் நடிகர்சங்கத்தை சேர்ந்த பலர் அல்வா வாசுவின்கு டும்பத்திற்கு உதவ முன்வந்துள்ளதாகவும் கூறப்படுகிறது .


டிஎஸ்கேசூர்யா நடிப்பில் கடந்த ஆண்டு வெளியான படம் தானா சேர்ந்த கூட்டம் . இப்படம் கலவையான விமர்சனங்களை பெற்றது . இந்நிலையில் சூர்யா தற்போது செல்வராகவன் இயக்கத்தில் நடித்து வருகிறார் . இது சூர்யாவின் 36 வது படமாகும் . இப்படத்தில் சாய் பல்லவி ரகுல் பிரித் சிங் என இரண்டு ஹீரோயின்கள் நடித்து வருகின்றனர் . என் . ஜி . கேஇந்நிலையில் இப்படத்தின் பெயர் மற்றும் பஸ்ட் லுக் போஸ்டர் வெளியாகியுள்ளது . என் . ஜி . கே என்ற படத்தலைப்புடன் கூடிய ஃபஸ்ட் லுக் போஸ்டரை தமது டிவிட்டர் பக்கத்தில் சூர்யா வெளியிட்டு இப்படத்திற்கு உங்களுடைய ஆதரவை தெரிவிக்குமாறு கேட்டுக்கொண்டுள்ளார் . பிறந்தநாள்இயக்குனர் செல்வராகவனின் பிறந்தநாளை முன்னிட்டு பட பெயரும் ஃபஸ்ட் லுக் போஸ்டரும் வெளியாகியுள்ளது குறிப்பிடத்தக்கது . இதற்கிடையில் பட தலைப்புக்கான விளக்கமும் அதற்கான விரிவாக்கமும் என்ன என்பது தெரிய வந்துள்ளது . ஷேர்படத்தில் சூர்யாவின் கதாபாத்திரம் தான் ஜிகே என்பதும் அதற்கான விரிவாக்கம் நந்த கோபாலன் குமாரன் என்பதும் தெரிய வந்துள்ளது . இந்த ஃபஸ்ட் லுக் போஸ்டரை சூர்யாவின் ரசிகர்கள் சமூக வலைதளங்களில் அதிகமாக ஷேர் செய்து வருகின்றனர் .


2019ஆம் ஆண்டு நடைபெறவுள்ள தேர்தலுக்கு முன்பாக தம்மைக் கொல்ல சதி திட்டம் தீட்டப்பட்டுள்ளதாக முன்னணி நடிகரும் அரசியல்வாதியுமான பவன் கல்யாண் கூறியுள்ளார் . தெலுங்கு சூப்பர் ஸ்டார் சிரஞ்சீவியின் இளைய சகோதரர் பவன்கல்யாண் . இவர் பவர் ஸ்டார் என்று ரசிகர்களால் செல்லமாக அழைக்கப்படுபவர் . தனது அண்ணனை போலவே அரசியலில் குதிக்க நினைத்தவர் கடந்த 2014 - ம் ஆண்டு ஜன சேனா என்ற கட்சியைத் தொடங்கினார் . அப்போது நடைபெற்ற ஆந்திர சட்டப்பேரவை தேர்தலில் பவன் கல்யாண் போட்டியிடவில்லை . மாறாக பாஜக கூட்டணியில் இருந்த தெலுங்கு தேசம் கட்சித் தலைவர் சந்திரபாபு நாயுடுவுக்கு இவர் ஆதரவு தெரிவித்தார் . மிகப்பெரிய ரசிகர் பட்டாளத்தை வைத்துள்ள இவர் தேர்தலில் போட்டியிடாததால் ரசிகர்கள் ஏமாற்றம் அடைந்தனர் . இந்த நிலையில் சந்திரபாபு நாயுடுவின் செயல்பாடுகளில் அதிர்ச்சியடைந்த பவன் கல்யாண் கட்சியை பலப்படுத்தும் பணியில் ஈடுபட்டார் . அடுத்த ஆண்டு நடைபெற உள்ள சட்டப்பேரவை தேர்தலில் வெற்றி பெறும் நோக்கில் அவர் தற்போது இருந்தே தீவிர பிரச்சாரம் மேற்கொண்டு வருகிறார் . அந்த வகையில் மேற்கு கோதாவரி சென்ற அவர் பொதுக்கூட்டத்தில் பேசினார் . அப்போது தம்மை கொலை செய்ய சதித்திட்டம் தீட்டப்பட்டு இருப்பதாக அவர் கூறியதால் கூட்டத்தில் சலசலப்பு ஏற்பட்டது . தன்னை கொலை செய்வது தொடர்பாக மூன்று பேர் பேசிக்கொள்ளும் ஆடியோ தனக்கு கிடைத்திருப்பதாகவும் பவன் கல்யாண் தெரிவித்தார் . ஆனால் இதற்கெல்லாம் ஒருபோதும் அஞ்சப்போவதில்லை என்று கூறியுள்ள பவன் கல்யாண் முன்கூட்டியே இதற்கெல்லாம் தயாராகி விட்டு தான் அரசியலுக்கு வந்துள்ளதாக சவால் விடுத்தார் . எனவே பணம் , அதிகாரம் , கொலை , மற்றும் மிரட்டல் போன்றவற்றை பயம் இன்றி எதிர் கொள்ளப் போவதாகவும் தமது இறுதி மூச்சு உள்ளவரை மக்களின் உரிமைகளுக்காக போராட உள்ளதாகவும் பவன் கல்யாண் தெரிவித்துள்ளார் .


இந்தியா - இலங்கை இடையிலான 2 - வது ஒரு நாள் கிரிக்கெட் ஆட்டம் இலங்கையின் பல்லகெலேவில் இன்று நடைபெறுகிறது . முதல் ஒரு நாள் ஆட்டத்தில் ஒன்பது விக்கெட் வித்தியாசத்தில் வெற்றிக் கண்ட இந்திய அணி , இந்த ஆட்டத்தில் மிகுந்த உற்சாகத்தோடு களமிறங்குகிறது . ஆனால் , இலங்கை அணி தொடர் தோல்வியினால் வெற்றிப் பெற்றே ஆக வேண்டும் என்ற நெருக்கடியோடு களம் காணுகிறது . இந்த ஆட்டத்தைப் பொறுத்தவரையில் இந்திய அணியில் எந்த மாற்றமும் இருக்காது . தொடக்க வீரர் ஷிகர் தவன் , ரோஹித் சர்மா போன்றோர் பெரிய அளவில் ரன் குவிக்க முயற்சிப்பார் என எதிர்பார்க்கப்படுகிறது . ராகுல் , எம் . எஸ் . தோனி , கேதார் ஜாதவ் , பாண்டியா கூட்டணி பலம் சேர்க்கிறது . வேகப்பந்து வீச்சில் ஜஸ்பிரித் பூம்ரா , புவனேஸ்வர் குமார் , பாண்டியா கூட்டணியும் , சுழற்பந்து வீச்சில் அக்ஷர் படேல் , யுவேந்திர சாஹல் , கேதார் ஜாதவும் சிறப்பாக செயல்பட்டு வருகின்றனர் . இலங்கை அணி பேட்டிங் , பெளலிங் என இரண்டிலும் தடுமாறி வருகிறது . பேட்டிங்கைப் பொறுத்தவரையில் நிரோஷன் டிக்வெல்லா , தனுஷ்கா குணதிலகா , குஷல் மென்டிஸ் ஆகியோரும் , மிடில் ஆர்டரில் கேப்டன் உபுல் தரங்கா , மேத்யூஸ் , கபுகேதரா போன்ற பேட்ஸ்மேன்கள் இருந்தாலும் , அவர்கள் யாரும் தொடர்ச்சியாக ரன் குவிக்காதது கவலையே . ஆல்ரவுண்டர் திசாரா பெரேரா , வேகப்பந்து வீச்சைப் பொறுத்தவரையில் மலிங்கா , விஸ்வா பெர்னாண்டோ ஆகியோரையே நம்பியுள்ளது இலங்கை . சுழற்பந்து வீச்சாளர்களில் சன்டாகன் ஆகியோர் உள்ளனர் . இலங்கை பந்துவீச்சாளர்களால் கடந்த ஆட்டத்தில் இந்தியாவின் ஒரு விக்கெட்டைக்கூட வீழ்த்த முடியவில்லை என்பது கொசுறு தகவல் .


டிஎன்பிஎல் கிரிக்கெட் போட்டியில் சேப்பாக் சூப்பர் கில்லீஸ் அணியை 27 ஓட்டங்கள் வித்தியாசத்தில் தோற்கடித்து வென்றது தூத்துக்குடி பேட்ரியாட்ஸ் . தமிழ்நாடு பிரீமியர் லீக் போட்டி சேப்பாக் சூப்பர் கில்லீஸ் மற்றும் தூத்துக்குடி பேட்ரியாட்ஸ் அணிகளுக்கு இடையே நேற்று நடைபெற்றது . டாஸ் வென்று முதலில் பேட் செய்த தூத்துக்குடி அணியில் , தொடக்க வீரர் வாஷிங்டன் சுந்தர் 61 பந்துகளில் 11 பவுண்டரிகள் , 4 சிக்ஸர்களுடன் 107 ஓட்டங்கள் எடுத்து சதமடித்த பின்பு ஆட்டமிழந்தார் . உடன் வந்த கெளஷிக் காந்தி 33 பந்துகளில் 3 பவுண்டரிகள் , ஒரு சிக்ஸருடன் 35 ஓட்டங்கள் எடுத்தார் . அடுத்து வந்த கேப்டன் தினேஷ் கார்த்திக் டக் அவுட் ஆனார் . அதனைத் தொடர்ந்து வந்த சுப்ரமணியன் 16 பந்துகளை சந்தித்து ஒரு பவுண்டரியுடன் 13 ஓட்டங்கள் எடுத்தார் . இப்படி 20 ஓவர்களில் 4 விக்கெட் இழப்புக்கு 178 ஓட்டங்கள் எடுத்தது தூத்துக்குடி . ஆகாஷ் சும்ரா 15 ஓட்டங்கள் , எஸ் . பி . நாதன் 1 ஓட்டத்துடனும் ஆட்டமிழக்காமல் இருந்தனர் . சேப்பாக் அணி தரப்பில் அலெக்ஸாண்டர் 2 விக்கெட்டுகளும் , சாய் கிஷோர் ஒரு விக்கெட்டும் வீழ்த்தினர் . அடுத்து ஆடிய சேப்பாக் அணியில் ஆண்டனி தாஸ் மட்டும் அதிகபட்சமாக 43 ஓட்டங்கள் எடுத்தார் . அடுத்து ஆடிய வீரர்கள் அனைவரும் சொற்ப ஓட்டங்களில் அவுட்டானார்கள் . தூத்துக்குடி தரப்பில் டேவிட்சன் , ஸ்ரீனிவாஸ் தலா 2 விக்கெட்டுகள் வீழ்த்தினர் . இறுதியாக இந்த ஆட்டத்தில் முதலில் ஆடிய தூத்துக்குடி 20 ஓவர்களில் 4 விக்கெட் இழப்புக்கு 178 ஓட்டங்கள் எடுத்தது . அடுத்து ஆடிய சேப்பாக் அணி 20 ஓவர்களில் 8 விக்கெட் இழப்புக்கு 151 ஓட்டங்கள் மட்டுமே எடுக்க முடிந்தது . இந்த வெற்றியின்மூலம் தூத்துக்குடி அணி நல்ல ஃபார்மில் இருப்பது தெரிகிறது . ஏனெனில் நடப்புச் சாம்பியனான தூத்துக்குடி அணி தொடக்கம் முதலே வெற்றியை மட்டுமே பெற்று வருகிறது .


ஆஸ்திரேலியாவுக்கு எதிரான முதல் டெஸ்டில் , அபாரமாக ஆடி சதமடித்த புஜாரா , இந்திய அணியை சரிவிலிருந்து மீட்டெடுத்து நல்ல ஸ்கோரை எட்டவைத்தார் . ஆஸ்திரேலியாவுக்கு எதிரான முதல் டெஸ்ட் போட்டி பெரும் எதிர்பார்ப்புக்கு மத்தியில் இந்திய நேரப்படி இன்று காலை 5.30 மணிக்கு தொடங்கியது . டாஸ் வென்று முதலில் பேட்டிங் செய்த இந்திய அணியின் டாப் ஆர்டர்கள் ராகுலும் முரளி விஜயும் வழக்கம்போல சொதப்பினர் . பயிற்சி போட்டியில் சிறப்பாக ஆடி நம்பிக்கையளித்த இருவருமே இந்த போட்டியில் சொற்ப ரன்களில் வெளியேறி ஏமாற்றமளித்தனர் . ராகுல் 2 ரன்களிலும் முரளி விஜய் 11 ரன்களிலும் வெளியேற , இந்திய அணியின் நம்பிக்கை நட்சத்திரம் விராட் கோலியும் 3 ரன்னில் நடையை கட்டினார் . அண்மைக்காலமாகவே நன்றாக ஆடாமல் சொதப்பிவரும் ரஹானே , இந்த இன்னிங்ஸிலும் வெறும் 13 ரன்களில் வெளியேறினார் . இதையடுத்து புஜாரா - ரோஹித் சர்மா ஜோடி சிறப்பாக ஆடிவந்த நிலையில் , அவசரப்பட்டு தூக்கி அடித்து விக்கெட்டை பறிகொடுத்தார் ரோஹித் சர்மா . ரோஹித் சர்மா 37 ரன்களில் ஆட்டமிழக்க , அவரைத் தொடர்ந்து களத்திற்கு வந்த ரிஷப் பண்ட் அதிரடியாக ஆடி 25 ரன்களில் ஆட்டமிழந்தார் . இதன்பிறகு புஜாராவுடன் ஜோடி சேர்ந்த அஷ்வின் பொறுப்பாக ஆடினார் . இந்த ஜோடி 7வது விக்கெட்டுக்கு 62 ரன்கள் சேர்த்தது . அஷ்வினும் 25 ரன்களில் ஆட்டமிழக்க , இஷாந்த் சர்மாவும் 4 ரன்களில் ஆட்டமிழக்க , இந்திய அணி 210 ரன்களுக்கு 8 விக்கெட்டுகளை இழந்தது . இதையடுத்து அதிரடியை கையிலெடுத்த புஜாரா , பவுண்டரியும் சிக்ஸருமாக விளாசினார் . 90 ரன்களை கடந்ததும் சிக்ஸரும் பவுண்டரியும் விளாசி தனது 16வது டெஸ்ட் சதத்தை பூர்த்தி செய்தார் . 246 பந்துகளில் 123 ரன்களை குவித்து , முதல் நாள் ஆட்டம் முடிய இருந்த நிலையில் , கடைசி பந்திற்கு முந்தைய பந்தில் ஆட்டமிழந்தார் . முதல் நாள் ஆட்டநேர முடிவில் 87.5 ஓவருக்கு 9 விக்கெட்டுகளை இழந்து இந்திய அணி 250 ரன்களை எடுத்துள்ளது . இந்திய அணியின் அனைத்து பேட்ஸ்மேன்களையும் எளிதாக வீழ்த்திவிட்ட ஆஸ்திரேலிய பவுலர்களுக்கு நெருக்கடியை கொடுத்தார் புஜாரா . இடது கை , வலது கை வேகப்பந்து வீச்சு , ஸ்பின் பவுலிங் என அனைத்தையுமே திறமையாக எதிர்கொண்டு ஆடினார் . இன்றைய நாளில் வீசப்பட்ட 527 பந்துகளில் புஜாரா மட்டுமே 246 பந்துகளை எதிர்கொண்டு ஆடினார் . கடைசியில் அவர் ரன் அவுட் ஆகிதான் வெளியேறினாரே தவிர , பவுலர்களிடம் விக்கெட்டை பறிகொடுக்கவில்லை . இன்றைய இன்னிங்ஸின் பாதிக்கு பாதி பந்துகளை அவரே எதிர்கொண்டு ஆடினார் . எஞ்சிய பாதி பந்துகளைத்தான் மற்ற அனைத்து வீரர்களும் ஆடியுள்ளனர் . ஒருமுனையில் விக்கெட்டுகள் விழுந்தாலும் மறுமுனையில் நிதானமாக ஆடிய புஜாராவுடன் ரோஹித் சர்மா ஜோடி சேர்ந்தார் . புஜாரா நிதானமாக ஆட , மறுமுனையில் ரோஹித் சர்மா , ஆஸ்திரேலிய பவுலர்கள் மீது ஆதிக்கம் செலுத்தி ஆடினார் . இந்த ஜோடி சிறப்பாக ஆடி ரன்களை சேர்த்துவந்த நிலையில் , அவசரப்பட்டு ரோஹித் சர்மா விக்கெட்டை பறிகொடுத்தார் . 61 பந்துகளில் 2 பவுண்டரிகள் மற்றும் 3 சிக்ஸர்களுடன் 37 ரன்கள் எடுத்த ரோஹித் சர்மா , நாதன் லயனின் ஸ்பின் பவுலிங்கை தூக்கி அடித்து விக்கெட்டை பறிகொடுத்தார் .


சூப்பர் ஸ்டார் ரஜினிகாந்த் நடித்த கபாலி படத்தில் துணிச்சலான மனைவியாக நடித்து அனைவருடைய பாராட்டுக்களையும் பெற்றவர் நடிகை ராதிகா ஆப்தே . இந்த படத்தில் நடித்ததன் மூலம் உலகம் அறிந்த நடிகையாக மாறினார் . மேலும் இவருக்கு தமிழ் ரசிகர்களிடமும் வரவேற்பு கிடைத்தது . பாலிவுட் திரைப்படம்ஃ பாலிவுட் நடிகையான ராதிகா ஆப்தே கதைக்கு முக்கியதுவம் கொடுக்கும் கதைகளை தேர்வு செய்து நடித்து வருபவர் . ஆனால் இவருக்கு தமிழில் எதிர்பார்த்த அளவிற்கு வரவேற்ப்பு கிடைக்கவில்லை . போன் செக்ஸ்ஃ இந்நிலையில் இவரை பற்றி அதிர்ச்சி தகவல் வெளியாகியுள்ளது . அதில் இயக்குனர் அனுராக் கஷ்யாப் இயக்தில் ராதிகா ஆப்தே நடித்த ' தேவ் டி ' படத்தின் ஆடிஷனுக்காக போன் செக்ஸ் வைத்துக்கொண்டதாக அதிர்ச்சி தகவலை வெளியிட்டுள்ளார் . இது குறித்து அவர் கூறுகையில் , இயக்குனர் கேட்டுக்கொண்டதால் போன் செக்ஸ் வைத்துக்கொண்டதாக தெரிவித்துள்ளார் . சமீபத்தில் கூட தன்னிடம் தவறாக நடக்க முயன்ற தென்னிந்திய முன்னணி நடிகர் ஒருவரை அடித்ததாக கூறி பரபரப்பை ஏற்படுத்தினார் என்பது குறிப்பிடத்தக்கது .


கூலான வீரராகவும் மனிதராகவும் அறியப்படும் தோனி , தனது பொறுமையை இழந்து தன்னை கோபமாக திட்டிய தருணம் குறித்து இந்திய அணியின் சுழற்பந்து வீச்சாளர் குல்தீப் யாதவ் பகிர்ந்துள்ளார் . இந்திய அணியின் முன்னாள் கேப்டன் தோனி , தனது நிதானமான அணுகுமுறையால் கூல் கேப்டன் என பெயர் பெற்றவர் . இக்கட்டான நேரங்களிலும் சரி , வீரர்கள் தவறிழைக்கும் போதும் சரி , தோனி கோபமோ பதற்றமோ படமாட்டார் . வீரர்களை ஊக்குவித்து அவர்களிடம் இருந்து சிறந்த ஆட்டத்தை பெற்று போட்டியை வென்றுவிடுவார் . போட்டி குறித்த அறிவும் தெளிவும் பெற்ற தோனிக்கு , அவர் இளம் வீரராக இருக்கும்போதே சிறப்பாக இருந்தது . பீல்டிங் அமைப்பு , பவுலர்களுக்கு அறிவுரை , கள வியூகம் என அனைத்திலுமே தோனி வல்லவர் . ஒரு கேப்டனாக இந்திய அணிக்கு பெரும் பங்காற்றியுள்ளார் . மூன்று விதமான சர்வதேச கோப்பைகளையும் வென்று கொடுத்தவர் தோனி . தற்போதைய அணியில் மிகவும் சீனியர் வீரரும் தோனி தான் . விக்கெட் கீப்பரான தோனி , எல்பிடபிள்யூ விக்கெட்டை கணித்து ரிவியூ கேட்பதிலும் வல்லவர் . அவரது கணிப்பும் அனுமானமும் பெரும்பாலும் தவறாகாது . அதேபோல் அவர் கேப்டன் பொறுப்பிலிருந்து விலகி வீரராக ஆடி வந்தாலும் , கோலி அல்லது ரோஹித் என யார் கேப்டனாக இருந்தாலும் , ஃபீல்டிங் நிறுத்துவது , பவுலர்களுக்கு ஆலோசனை ஆகியவற்றை தோனி வழங்கிக்கொண்டே தான் இருக்கிறார் . குறிப்பாக நெருக்கடியான நேரங்களில் இளம் ஸ்பின்னர்களான சாஹல் மற்றும் குல்தீப்பிற்கு எப்படி பந்துவீச வேண்டும் என்ற ஆலோசனைகளை வழங்கி அவர்களை மெருகேற்றியுள்ளார் . இதை அவர்களே பலமுறை தெரிவித்துள்ளனர் . இந்நிலையில் , தோனியின் அறிவுரையை கேட்காததால் அவர் தன்னை திட்டிய தருணம் குறித்து குல்தீப் யாதவ் பகிர்துள்ளார் . கடந்த ஆண்டின் இறுதியில் இந்தியா இலங்கை இடையேயான தொடரின்போது இரண்டாது டி20 போட்டியில் நடந்த சம்பவம் குறித்து குல்தீப் பகிர்ந்துள்ளார் . இதுதொடர்பாக வாட் த டக் என்ற நிகழ்ச்சியில் பேசிய குல்தீப் யாதவ் , இலங்கைக்கு எதிரான இரண்டாவது டி20 போட்டியில் நான் பந்துகளை தூக்கி வீசினேன் . அவற்றையெல்லாம் இலங்கை வீரர்கள் அடித்து ஆடினர் . தூக்கி வீசப்பட்ட பந்துகளை எல்லாம் சிக்ஸர்கள் விளாசினார் . அப்போதெல்லாம் நான் தோனியை பார்ப்பேன் . அவர் , இன்னும் நன்றாக தூக்கிவீசு , விக்கெட் எடுக்கும் தருணம் தூரத்தில் இல்லை என்பார் . அப்போது ஃபீல்டிங் அமைப்பில் சில திருத்தங்களை சொன்னார் தோனி . ஆனால் தற்போது உள்ள வியூகம் சரிதான் என பதிலளித்தேன் . உடனே தோனிக்கு கோபம் வந்துவிட்டது . 300 போட்டிகளில் ஆடிய நான் என்ன முட்டாளா . . ? என கோபமாக கேட்டார் . உடனே நான் அவர் சொன்னபடி கேட்டு ஃபீல்டிங்கை மாற்றியமைத்தேன் . விக்கெட்டும் விழுந்தது என தெரிவித்தார் . இதேபோல , இங்கிலாந்துக்கு எதிரான இரண்டாவது டி20 போட்டியிலும் தோனியின் ஆலோசனையை மதிக்காமல் குல்தீப் ரிவியூ கேட்டது குறிப்பிடத்தக்கது .


சின்னத்திரை நிலானி தன்னை திருமணம் செய்து கொள்ளுமாறு உத்வி இயக்குனரான லலித்குமார் கட்டாயப்படுத்துவதாக காவல் நிலையத்தில் புகார் அளித்திருந்தார் . அவர் புகார் அளித்ததை தொடந்து லலித்குமார் ரோட்டில் வைத்து தன் மீது பெட்ரோலை ஊற்றிக்கொண்டு நெருப்பை பற்ற வைத்து தற்கொலை செய்து கொண்டார் . ஆரம்பத்தில் நிலானி கொடுத்த புகாரில் லலித்குமார் நிலானியை தொந்தரவு செய்வதாக தான் தகவல்கள் வெளியாகி இருந்தன . ஆனால் லலித்குமார் தற்கொலை செய்துகொள்ளும் முன்னர் நிலானியுடன் தான் லிவிங் ரிலேஷனில் வாழ்ந்ததையும் , தங்கள் அந்தரங்க புகைப்படங்களையும் வெளியிட்டிருந்தார் . இதனால் இந்த வழக்கு நிலனியின் பக்கம் திரும்ப தொடங்கியது . ஏற்கனவே திருமணமாகி விவாகரத்து பெற்று தனித்து வாழ்ந்து வரும் நிலானிக்கு லலித்குமார் தான் ஆரம்ப காலங்களில் உதவியதாக கூறப்படுகிறது . சமீபத்தில் வேலை இல்லாமல் லலித்குமார் இருந்ததும் , நிலானிக்கு வேறு ஒரு நண்வர் கிடைத்ததால் தான் லலித்குமாரை ஒதுக்கிவிட்டார் என்றும் லலித்குமார் தரப்பில் கூறப்பட்டிருக்கிறது . இந்நிலையில் நிலானி லலித்குமாருடன் பேசிய தொலைபேசி உரையாடலின் ஆடியோ பதிவு ஒன்று சமீபத்தில் வெளியாகி இருக்கிறது . இந்த ஆடியோ பதிவில் நிலானியிடம் லலித்குமார் ஒரே ஒருமுறை ஜன்னல் அருகே வந்து நில் உன்னை பார்த்துவிட்டு போய்விடுகிறேன் என தெரிவித்திருக்கிறார் . நிலானி முடியாது என மறுக்கவும் , நீ என்னை பார்க்க வேண்டாம் . கண்ணை மூடிக்கொள் நான் உன்னை பார்த்துவிட்டு போய்விடுகிறேன் என்றும் தெரிவித்திருக்கிறார் . இல்லை என்றால் நான் வீட்டிற்கு வருவேன் என்றும் கூறி இருக்கிறார் . அதற்கு நிலானி லலித்குமார் வீட்டுக்கு வந்தால் காலிங் பெல்லை அடித்தால் , ஒவ்வொரு முறை காலிங் பெல் அடிக்கும் போதும் கையை பிளேடால் வெட்டிக்கொள்வேன் . நீ தான் பிளேட் வாங்கி கொடுத்திருக்கியே என கூறுவது போல அந்த ஆடியோ இருக்கிறது . அது மட்டுமல்லாமல் நிலானி தன்னுடைய கையை ஆழமாக வெட்டி கொண்டது போன்ற புகைப்படங்களும் கிடைத்திருக்கிறது . இந்த ஆதாரங்கள் நிலானி இந்த வழக்கில் இருந்து விடுபட உதவுமா ? என்பது வழக்கு விசாரணையின் போது தான் தெரியவரும் .


ஒரு படைப்பை அதன் கர்த்தாவே மறைக்க , மறக்க நினைக்கிறார் என்றால் அது எந்தளவுக்கு அவருக்கு மன நோகலை கொடுத்திருக்கும் என்பதை எண்ணிப்பார்க்க வேண்டும் . ஆனால் உதயநிதி ஸ்டாலினின் இயக்குநரின் இப்படியான ஒரு செயல் உதயநிதிக்குதான் ஆத்திரத்தையும் , ஆதங்கத்தையும் தந்திருக்கிறது . சசிக்குமாரை வைத்து ’சுந்தரபாண்டியன்’ எனும் ஹிட் படத்தை கொடுத்த எஸ் . ஆர் . பிரபாகரனுக்கு அடுத்த பட வாய்ப்பை கொடுத்தவர் உதயநிதி ஸ்டாலின் . அவரது ரெட்ஜெயன்ட் மூவிஸ் தயாரிக்க , உதயநிதி ஹீரோவாக நடிக்க ‘இது கதிர்வேலன் காதல்’ படத்தை பிரபாகரன் இயக்கினார் . நயன்தாரா சம்பளம் மட்டுமே இதில் காஸ்ட்லி . மற்றபடி மினிமம் பட்ஜெட் படமான இ . க . கா . ஓரளவு நன்றாகவே வசூல் அள்ளியது . பெரிய குறையொன்றுமில்லை . ஆனாலும் உதயநிதிக்கும் , பிரபாகரனுக்கும் இடையில் என்ன கசப்போ தெரியவில்லை , அந்த கோபத்தை தனது மூன்றாவது படத்தில் காட்டியிருக்கிறார் எஸ் . ஆர் . பி . சத்யஜோதி பிலிம்ஸின் டி . ஜி . தியாகராஜன் தயாரிக்க விக்ரம் பிரபு நடிப்பில் பிரபாகரன் இயக்கியிருக்கும் படம் ‘சத்ரியன்’ . வெளிவர தயாராகியிருக்கும் இந்த படத்துக்கான அதிகாரப்பூர்வ டிரெய்லரில் , பிரபாகரன் தனது பெயரை ' from the director of சுந்தரபாண்டியன்’ என்றுதான் போட்டிருக்கிறாரே தவிர அதில் ‘இ . க . கா . ’ பற்றி குறிப்பிடவேயில்லை . பிரபாகரன் ஆறேழு படங்களை இதுவரை இயக்கியிருந்தாலும் கூட அவற்றையெல்லாம் லிஸ்ட் அவுட் பண்ண தேவையில்லாமல் , அவற்றில் எது பெஸ்ட் மூவியோ அதன் பெயரை மட்டும் போட்டுக்கொண்டிருந்தால் பரவாயில்லை . ஆனால் இதற்கு முன் இயக்கியிருப்பது என்னவோ இரண்டு தான் . அதில் ஒன்றை மட்டும் தனது அடையாளமாக காட்டுபவர் , இன்னொன்றை மறைப்பது ஏனோ ? இந்த விவகாரம் நண்பர்களின் வழியே உதயநிதியின் கவனத்துக்கு போக உஷ்ணமாகிவிட்டாராம் . ’வாய்ப்பு கொடுத்ததுக்கு கிடைத்த மரியாதை . ’ என்று உதடு பிதுக்கினாராம் . அப்படி என்னதான் இருவருக்குமிடையில் பிரச்னை ? ஒரு மொக்கை படமாக இருந்தாலும் கூட அவர் அதை மறைப்பதில் நியாயமிருக்கிறது . காமெடி மற்றும் ஃபேமிலி சென்டிமெண்ட் ஜானரில் ஓரு பெயரை வாங்கிய இது கதிர்வேலன் காதல் படத்தை பிரபா மறப்பது , மறைப்பது ஏனோ ?


’தொடர்ந்து குப்பைப்படங்களாகவே வருகிற சூழலில் , எப்படிப்பட்ட குப்பைப்படமாக இருந்தாலும் அதை இரண்டரை மணிநேரம் உட்கார்ந்து பார்த்தே தீரவேண்டிய பத்திரிகையாளர்களை நினைத்தால் மிகவும் பரிதாபமாக இருக்கிறது’ என்கிறார் இயக்குநர் ஆர் . வி . உதயகுமார் . இயக்குநர் எஸ் . விஜயசேகரனின் இயக்கத்தில் உருவான ‘எவனும் புத்தனில்லை’ படத்தின் முதல் போஸ்டர் வெளியீட்டு விழா நேற்று மாலை லீ மேஜிக் லேண்டர்ன் தியேட்டரில் நடைபெற்றது . இயக்குநர் ஆர் . வி . உதயகுமார் போஸ்டரை வெளியிட , இயக்குநர் தளபதி அதனை பெற்றுக் கொண்டார் . அப்போது இயக்குநர் ஆர் . வி . உதயகுமார் பேசுகையில் , “இந்த விழாவில் பேசிய சிலர் # MeToo குறிப்பிட்டார்கள் . இது என்ன # MeToo . . ? ஏ டூ . . ? பி டூ . . ? இது என்ன மாதிரியான நிலைப்பாடு என்றே எனக்குப் புரியவில்லை . நான் படங்களை இயக்கிய காலத்தில் இது போன்ற பிரச்சினைகள் எனக்கு வந்ததில்லை . காரணம் எனக்கு ரொம்பவே கோபம் வரும் . கோபம் வந்தால் யாராக இருந்தாலும் பட்டென்று அடித்துவிடுவேன் . நல்லா நடிக்கலைன்னா எனக்கு ரொம்ப கோபம் வரும் . . படப்பிடிப்புத் தளத்தில் சில நடிகைகளை இதுபோல் அடித்திருக்கிறேன் . இதனாலேயே எந்த நடிகையும் கடைசிவரையிலும் என் பக்கத்திலேயே வர மாட்டார்கள் . ‘பொன்னுமணி’ படத்தின் ஒரு காட்சியில் சவுந்தர்யாவுக்கு நடிப்பு சொல்லிக் கொடுத்தேன் . கிட்டத்தட்ட 11 டேக்வரைக்கும் போயும் நான் எதிர்பார்த்ததுபோல நடிப்பு வரவில்லை . ரொம்பவே கோபம் வந்து சவுந்தர்யாவை அடித்துவிட்டேன் . அடித்த வேகத்தில் அந்தப் பெண் கீழே விழுந்துவிட்டார் . பின்பு சட்டென எழுந்து சகஜம் போல இருந்தார் . நானும் கொஞ்சம் , அப்படி இப்படி இருந்தேன் . ஆனால் நான் அடித்த வேகத்தில் சவுந்தர்யாவின் கன்னம் வீங்கிவிட்டது . இதைப் பார்த்த நடிகர் கார்த்திக் எனக்குப் பதிலாக பேக் அப் என்று சொல்லிவிட்டார் . இதுபோல் செய்தால் எந்தப் பெண் என் பக்கத்தில் வருவார் . . ? என்னுடைய இந்தக் கோபம் பற்றி யாரோ ரஜினி ஸாரிடம் சொல்லியிருப்பார்கள் போலிருக்கிறது . அவரும் நானும் சேர்ந்து படம் செய்யலாம் என்று பேசினோம் . ‘நாம ரெண்டு பேரும் ஒரு படம் பண்ணணும் ஸார்’ என்றார் ரஜினி . ‘நானும் சரிங்க ஸார் . செய்வோம்’ என்றேன் . ‘உங்களுக்கு எந்த மாதிரியான தயாரிப்பாளர் வேணும் ? ’ என்றார் . நானும் ஏவி . எம் . , விஜயா - வாஹினி , சத்யா மூவிஸ் மாதிரி பெரிய நிறுவனங்களை சொன்னேன் . ‘சரி . . உங்க விருப்பப்படியே செய்வோம்’ என்றார் . பின்பு , ‘ஸார் உங்களுக்கு ஷூட்டிங் ஸ்பாட்ல ரொம்ப கோவப்படுவீங்களாம் . . அடிச்சிருவீங்கன்னுல்லாம் சொல்றாங்களே . . ? ’ என்றார் . நானும் , ‘ஆமாம் ஸார் . . நல்லா நடிக்கலைன்னா எனக்குக் கோவம் வரும் . பட்டுன்னு அடிச்சிருவேன்’ என்றேன் . உடனே ரஜினி ‘என்னையெல்லாம் அடிச்சிராதீங்க ஸார்’ என்றார் பட்டென்று . . ! நானும் சிரித்துவிட்டேன் . . ! நான் வரி விலக்கு அளிக்கும் கமிட்டியில் இருந்தபோது அதற்காக பல படங்களை பார்த்திருக்கிறேன் . அதில் பெரும்பாலான படங்கள் குப்பையோ குப்பை . சினிமாக்காரனான என்னாலேயே பத்து நிமிடம்கூட அந்தப் படத்தைப் பார்க்க முடியலை . அப்படி ஒரு படத்தை எவன் காசு கொடுத்து பார்ப்பான் . . ? அப்புறம் எப்படி தியேட்டர் கிடைக்கும் . . ? இந்த நேரத்தில் எல்லாபடங்களையும் பார்த்தே தீரவேண்டிய பத்திரிகையாளர்களாகிய உங்களை நினைத்தால்தான் பாவமாக இருக்கிறது’ என்றார் உதயகுமார் .


இங்கிலாந்துக்கு எதிரான நான்காவது டெஸ்ட் போட்டியில் இந்திய அணி வெல்வதற்கான வாய்ப்பு உள்ளது . ஆனால் இங்கிலாந்து அணியின் நிலையை பயன்படுத்திக்கொண்டு இந்திய அணி சிறப்பாக ஆடுவது அவசியம் . இந்தியா இங்கிலாந்து அணிகளுக்கு இடையேயான 5 போட்டிகள் கொண்ட டெஸ்ட் தொடரில் இங்கிலாந்து அணி 2 - 1 என முன்னிலை வகிக்கிறது . முதல் இரண்டு போட்டிகளில் இந்திய அணி தோல்வியடைந்திருந்தாலும் , மூன்றாவது போட்டியில் சிறப்பாக ஆடி 203 ரன்கள் வித்தியாசத்தில் அபார வெற்றி பெற்றது . இந்நிலையில் அடுத்த போட்டியிலும் இந்திய அணி வெற்றி பெற்றால்தான் தொடரை வெல்லும் வாய்ப்பு இருக்கும் . ஒருவேளை அடுத்த போட்டியில் இங்கிலாந்து வெற்றி பெற்றால் தொடரை வென்றுவிடும் . எனவே இந்த தொடரை வெல்வதற்கான வாய்ப்பை தக்கவைத்து கொள்ள அடுத்த போட்டியிலும் இந்திய அணி வெற்றி பெற வேண்டும் . ஆகஸ்ட் 30ம் தேதி நான்காவது டெஸ்ட் போட்டி தொடங்குகிறது . இந்த போட்டியில் இங்கிலாந்து அணியின் முக்கியமான வீரர்கள் ஆடுவது சந்தேகம் . அதை இந்திய அணி முறையாக பயன்படுத்தி சிறப்பாக ஆடினால் வெற்றி பெறலாம் . இங்கிலாந்து அணியின் விக்கெட் கீப்பர் ஜானி பேர்ஸ்டோவிற்கு மூன்றாவது டெஸ்ட் போட்டியின் போது கைவிரலில் காயம் ஏற்பட்டது . எனவே அவரது காயம் குணமடைவதை பொறுத்துத்தான் அவர் ஆடுவார ? இல்லையா ? என்பது தெரியும் . எனினும் அவர் ஆட வாய்ப்பில்லை என்றே கூறப்படுகிறது . இங்கிலாந்து அணியின் அனுபவ தொடக்க வீரர் அலெஸ்டர் குக்கின் மனைவி கர்ப்பமாக உள்ளார் . அடுத்த வாரம் குக்கின் மனைவிக்கு மூன்றாவது குழந்தை பிறக்க உள்ளது . எனவே அந்த நேரத்தில் குக் சென்றுவிடுவார் என கூறப்படுகிறது . அதனால் குக் ஆடுவதும் சந்தேகம்தான் . மேலும் இங்கிலாந்து அணியின் நட்சத்திர ஆல்ரவுண்டரான பென் ஸ்டோக்ஸுக்கும் முழங்காலில் காயம் ஏற்பட்டுள்ளது . அதனால் அவரது காயமும் குணமடைவதை பொறுத்துத்தான் அவர் ஆடுவது குறித்தும் அறிவிக்கப்படும் . இவ்வாறு இங்கிலாந்து அணியின் முக்கியமான மூன்று வீரர்கள் நான்காவது டெஸ்டில் விளையாடுவார்களா என்ற ஐயம் உள்ளது . அவர்கள் ஆடுவதற்கான வாய்ப்பு குறைவு என்றுதான் கூறப்படுகிறது . இந்திய அணி மீண்டெழுந்துள்ள இந்த நிலையில் , அவர்கள் அந்த அணிக்காக ஆடவில்லையென்றால் , அதை பயன்படுத்திக்கொண்டு அடுத்த போட்டியிலும் இந்திய அணி ஆதிக்கம் செலுத்தி வெற்றி பெறலாம் .


' நான் காலேஜ் படிக்கிறப்ப இந்தம்மா தான் டாக் ஆப் த டவுன் , இன்னைக்கு பாதி கிழவன் ஆயாச்சு , இன்னைக்கும் இந்தம்மா தான் டாக் ஆப் தி டவுன் . ஏதோ லேகியம் சாப்பிட்டு வயசு இல்லாம பண்ணிடீங்கன்னு உளவுத்துறை சொல்லுது மேடம் ! இன்னும் 16 வருஷத்துக்கு இதே போல இருங்க’ என்று வலைதளங்கள் முழுக்க வாழ்த்துகள் குவிய இன்று தனது பதினாறாவது வயதில் , அதாவது திரைத்துறையில் , காலடி எடுத்துவைக்கிறார் த்ரிஷா . அதற்கு முன்னர் ஓரிரு படங்களில் ரிச் கேர்ளாக எட்டிப்பார்த்திருந்தாலும் , 2002ம் ஆண்டு இதே நாளில்தான் ‘மவுனம் பேசியதே’ படத்தில் கதாநாயகியாக அறிமுகமானார் த்ரிஷா . இந்த 16 வருடங்களில் 61 படங்களில் நடித்து முடித்திருக்கும் அவர் , மார்க்கெட் இன்றி அவர் வீட்டில் அமர்ந்திருந்த காலம் என்று ஒன்று இல்லவே இல்லை . ‘பேட்ட’ படத்துக்கு அவர் ஜோடி சேர்ந்து நடிக்காத ஒரே ஸ்டார் நம்ம சூப்பர் ஸ்டார்தான் . அந்தக் குறையும் நீங்கிய நிலையில் , சினிமாவில் அவர் 16 வது ஆண்டில் காலடி எடுத்து வைத்திருப்பதை ரசிகர்கள் வலைதளங்களில் கொண்டாடித் தீர்த்து வருகிறார்கள் . ரசிகர்களின் வாழ்த்துகளுக்கு தனது ட்விட்டர் பக்கத்தில் அளித்திருக்கும் பதிலில் . . . ’அனைவருக்கும் மிக்க நன்றி . நீங்கள் பகிரும் குறுஞ்செய்திகளும் , வீடியோக்களும் அருமை ; இனிமையான 16 வருடங்களில் என்னை நான் கொண்டாடுவதைவிட அதிகமாகவே நீங்கள் கொண்டாடுகிறீர்கள் . உங்களைப் போன்ற ரசிகர்களால் ஆசிர்வதிக்கப்பட்டவளாக இருக்கின்றேன் . எனக்கு இதவிட வேறென்ன வேண்டும்” என்று நெகிழ்கிறார் .


ஆர் . கே . நகர் சட்டமன்றத் தொகுதியில் பிரசாரம் இன்று மாலை 5 மணியுடன் நிறைவடைந்தது . நாளை மறுநாள் பலத்த பாதுகாப்புடன் வாக்குப்பதிவு நடைபெற உள்ளது . சென்னை ஆர் . கே . நகர் தொகுதியின் இடைத்தேர்தல் நாளை மறுநாள் நடைபெற உள்ளது . இந்த தேர்தலுக்காக 258 வாக்குச் சாவடிகள் அமைக்கப்பட்டுள்ளன . மேலும் 15 கம்பெனி துணை ராணுவத்தினர் பாதுகாப்பு பணியில் ஈடுபடுத்தப்பட்டுள்ளனர் . 21 கண்காணிப்பு பார்வையாளர்களும் , 21 வீடியோ கண்காணிப்பாளர்களும் நியமிக்கப்பட்டுள்ளனர் . 45 சோதனை சாவடிகள் அமைக்கப்பட்டு இதுவரை 22 வழக்குகள் பதிவு செய்யப்பட்டுள்ளன . வரும் 24ஆம் தேதி ஓட்டு எண்ணிக்கை நடைபெற உள்ளது . இந்த தேர்தலில் அதிமுக சார்பில் மதுசூதனனும் திமுக சார்பில் மருதுகணேஷும் பாஜக சார்பில் கரு . நாகராஜனும் சுயேட்சையாக டிடிவி தினகரனும் நாம் தமிழர் கட்சி சார்பில் கலைக்கோட்டுதயம் மற்றும் சுயேட்சைகள் உள்பட 59 பேர் களத்தில் உள்ளனர் . அந்தந்த வேட்பாளர்களை ஆதரித்து கட்சித் தலைவர்கள் , முக்கிய பிரமுகர்கள் கடந்த சில நாட்களாக பிரசாரம் செய்தனர் . பன்னீர் செல்வம் , அமைச்சர்கள் மற்றும் எம் . பி . - எம் . எல் . ஏ . க் கள் தீவிர பிரசாரம் செய்து வந்தனர் . தி . மு . க . வேட்பாளர் மருதுகணேசை ஆதரித்து அக்கட்சியின் செயல் தலைவர் மு . க . ஸ்டாலின் வீதி வீதியாக பிரசாரம் செய்தார் . பா . ஜனதா வேட்பாளர் கரு . நாகராஜனை ஆதரித்து கட்சித் தலைவர் தமிழிசை சவுந்தரராஜன் பிரசாரம் செய்தார் . சசிகலா அணியை சேர்ந்த தினகரன் தொகுதி முழுவதும் ஆதரவு திரட்டினார் . நாம் தமிழர் கட்சி வேட்பாளர் கலைக்கோட்டுதயத்தை ஆதரித்து கட்சியின் ஒருங்கிணைப்பாளர் சீமான் 15 நாட்களுக்கும் மேலாக பிரசாரம் செய்து வந்தார் . சுயேட்சை வேட்பாளர்களும் தொகுதி முழுவதும் வீதி வீதியாக பிரசாரம் செய்து ஓட்டு கேட்டனர் . இந்நிலையில் பிரச்சாரத்திற்கான காலக்கெடு இன்று மாலை 5 மணியுடன் நிறைவடைந்தது . இதனால் கட்சி தலைவர்கள் மற்றும் தொகுதிக்கு சம்பந்தமில்லாதவர்கள் பிரச்சாரத்தை முடித்து கொண்டு வெளியேறி வருகின்றனர் . இதைதொடர்ந்து தொகுதிக்கு சம்பந்தமில்லாதவர்கல் அப்பகுதியில் இருந்தால் தகுந்த நடவடிக்கை எடுக்கப்படும் என தேர்தல் அதிகாரி எச்சரிக்கை விடுத்துள்ளார் .


நடந்து முடிந்த ஐந்து மாநிலத் தேர்தல் முடிவுகள் வாழ்க்கையில் நினைத்துக் கூட பார்க்க முடியாத படு தோல்வி தான் பரிசாக கிடைத்திருக்கிறது பிஜெ . பிக்கு . வாக்கு என்னும் ஐந்து மாநிலங்களில் மூன்றில் மோடியை விட ராகுலின் கை செமத்தியாக ஓங்கி நிற்கிறது . ராஜஸ்தானாவது எதிர்பார்க்கப்பட்ட ஒன்றுதான் . ஆனால் பி . ஜே . பி . பெரிதாய் நம்பிக்கை வைத்திருந்த மத்தியபிரதேசத்திலும் பிய்த்துக் கொண்டு விழுகிறது வாய்ப்பு . நான்கில் பி . ஜே . பி . யின் அதல பாதாளத்தில் கவிழ்த்துக் கிடக்கிறது இருக்கிறது . இந்த நிலையில் காங்கிரஸ் முகாமுக்கு வெற்றி ஒரு பக்கம் குஷியைக் கொடுத்தாலும் , மறுபக்கம் இன்னொரு சந்தோஷ சமாச்சாரமும் வந்து சேர்ந்திருக்கிறது . அதாவது ராகுல் காந்தி தலைவராக பதவி ஏற்று முதல் முறையாக பாஜகவின் முக்கிய மாநிலங்களில் அடித்துக் கொண்டிருந்த மோடி அலையை அடித்து வீழ்த்தியுள்ளார் ராகுல் . அதாவது ஸ்டிரைக் ரேட்டில் மோடியை முந்தியுள்ளார் ராகுல் . ராஜஸ்தானில் மோடி பிரசாரம் செய்த தொகுதிகளில் 50 % அளவுக்குத்தான் பாஜக வெற்றி பெற்றுள்ளது . மற்ற அனைத்திலும் ராகுல் தான் ரணகளப்படுத்தியிருக்கிறார் . இந்த ஐந்து மாநில தேர்தல் முடிவை இன்னும் ஐந்தே மாநிலங்களில் வர இருக்கும் நாடாளுமன்ற தேர்தலில் ராகுல் தனது அடுத்து இன்னிங்க்ஸை தொடங்க இருக்கிறார் .


விவசாயிகள் யாரும் வறட்சியால் உயிரிழக்கவில்லை அது எதிர்கட்சிகள் சதி , நோய் காரணமாகவே அவர்கள் உயிரிழந்தனர் என்று பேட்டி அளித்த அமைச்சர்கள் வெல்லமண்டி நடராஜன் , எம் . சி . சம்பத்துக்கு எதிர்ப்பு வலுத்து வருகிறது . தமிழ்நாட்டில் வரலாறு காணாத வறட்சி ஏற்பட்டு சுமார் 50 லட்சம் ஏக்கரில் சாகுபடி செய்யப்பட்ட நெல் கரும்பு , வாழை , மஞ்சள் உள்ளிட்ட அனைத்து பயிர்களும் முற்றிலும் அழிந்து போய்விட்டது . தென்னை கருகதொடங்கிவிட்டது . மிகப்பெரிய பேரழிவை தமிழக விவசாயிகள் சந்தித்து வருகிறார்கள் . விவசாயிகளின் போராட்டத்திற்கு மதிப்பளித்து , தமிழக அரசே பேச்சுவார்த்தை நடத்தி அதன் அடிப்படையில் அமைச்சர்கள் கொண்ட உயர்மட்டக்குழு மாநிலம் முழுமையும் பார்வையிட்டு சேதங்கள் குறித்து ஆய்வு செய்துவருது வரவேற்கதக்கது . ஆனால் திருச்சி மாவட்டத்தில் ஆய்வு மேற்கொண்ட அமைச்சர் வெல்லமண்டி நடராஜன் விவசாயம் பாதிப்பால் எந்த விவசாயியும் சாகவில்லை என்றும் , விவசாயிகளின் இறப்பை கொச்சைபடுத்தியுள்ளார் . இது வன்மையாக கண்டிக்கதக்கது . தமிழகம் வறட்சியால் பற்றி எரிகிறபோது இவரது பேச்சு எரிகிற வீட்டில் பிடுங்கியது ஆதாயம் என்பது போல தமிழகத்தில் விவசாயிகள் மத்தியில் கொந்தளிப்பை ஏற்படுத்தியுள்ளது . இவரது பேச்சு தமிழக அரசின் நடவடிக்கைக்கு குந்தகம் விளைவித்திடும் வகையிலும் , மக்கள் மத்தியில் நம்பக தன்மையை இழக்கும் வகையிலும் உள்ளது . எனவே அவரை அமைச்சரவையில் இருந்து நீக்கவேண்டும் என பி . ஆர் . பாண்டியன் வலியுறுத்தியுள்ளார் . இதே போன்று டெல்டா பாசன விவசாயிகள் சங்க ஒருகிணைப்பு குழுவும் அமைச்சர் சம்பத்துக்கு எச்சரிக்கை விடுத்துள்ளது , ஒரு புறம் நீதிக்கு புறம்பாக காவிரியில் தண்ணீர் தராது கர்நாடகம் பழி தீர்க்கிறது . மறு புறம் மழை பொய்த்து பயிர் கருகுகிறது இந்த நிலையில் அமைச்சரின் பொறுப்பற்ற பேச்சு வெந்த புண்ணில் வேல் பாய்ச்சுவதாய் உள்ளது . ஊடகங்களில் வரும் விவசாயிகள் சாவு பொய்யான செய்தியென்றால் . மறைந்த ஜெயலலிதா அம்மையார் மறைவால் உயிர் நீத்தவர்கள் என பட்டியலிட்டு வந்தவையும் பொய் தான் என அமைச்சர் கூறுகிறாரா ? விசாயிகளின் மரணத்தை எதிர்கட்சியினர் பெரிதாக்குவதாக கூறுகிறாரே ஊடகங்கள் அனைத்தும் எதிர்கட்சிகளுடையதா ? என்பதை விளக்கவேண்டும் அத்தோடு இறந்த விவசாயிகளின் வீட்டிற்க்கே டெல்டா மாவட்ட விவசாயபாசன ஒருங்கிணைப்பு சங்கம் அமைச்சரை அழைத்து சென்று உண்மை நிலையை காண்பிக்க தயாராய் உள்ளது . தானும் ஒரு விவசாய குடும்பத்தை சேர்ந்தவர் என்பதைமறந்து பேசும் அமைச்சரின் செயல் வேதனையளிக்கிறது . தனது பேச்சை அமைச்சர் வாபஸ் பெற வேண்டும் , இவ்வாறு தெரிவித்துள்ளனர் .


தீபக் தடாலடி . . . . . ! போயஸ் கார்டன் எனக்கும் தீபாவுக்கும் தான் சொந்தம் . . . . தீபக் மறைந்த முதல்வர் ஜெயலலிதாவின் அண்ணன் மகன் தீபக் , ஒரு தனியார் தொலைகாட்சிக்கு தொலைபேசியின் வாயிலாக பல திடுக்கிடும் கருத்தை வெளியிட்டார் . பல கேள்விகளுக்கு தொடர்ந்து பதிலளித்து பேசிய தீபக் , போயஸ் கார்டனை பற்றி தன் கருத்தை முன் வைத்தார் . ஜெயலிதாவின் பிறந்த நாள் நாளை , மறைந்த முதல்வர் ஜெயலலிதாவின் பிறந்த நாள் என்பதால் அதிமுக கட்சியினரிடையே பல ஏற்பாடுகள் செய்யப்பட்டு வருகிறது . இந்நிலையில் , போயஸ் கார்டன் எனக்கும் , தீபாவுக்கும் தான் சொந்தம் என , ஜெயலலிதாவின் அண்ணன் மகன் தீபக் தெரிவித்துள்ளார் . அதுமட்டுமின்றி , உச்சநீதிமன்ற தீர்ப்பின் படி , 1௦௦ கோடி ரூபாய் அபராத தொகையை , தீபக்கே தனி மனிதனாக கட்ட உள்ளதாகவும் அதன் பின் , போயஸ் கார்டன் தனக்கும் தீபாவுக்கும் தான் சொந்தம் என குறிபிட்டுள்ளார் . பெங்களூரு ஆக்ரஹாரா சிறை தீபக்கால் அன்பாக சசிகலா ஆண்டி என அழைக்கப்படும் சசிகலா தற்போது , பெங்களூரு அக்ரஹாரா சிறையில் உள்ள இந்நேரத்தில் தீபக் இவ்வாறு கூறி இருப்பது , அரசியல் வட்டாரத்தில் பெரும் பரபரப்பை ஏற்படுத்தி உள்ளது


வருமான வரி சோதனையில் சிக்கிய விஜயபாஸ்கரை , அமைச்சர் பதவியில் இருந்து நீக்காவிட்டால் , முதல்வர் பதவிக்கு சிக்கல் வரும் என்று எடப்பாடியிடம் தம்பிதுரை எச்சரித்துள்ளார் . மத்திய அரசிடம் நேரடி தொடர்பில் இருப்பவர் , மக்களவை துணை சபாநாயகர் தம்பிதுரை . அதனால் , மத்திய அரசின் எண்ணத்தை அறிந்த அவர் , விஜயபாஸ்கரை அமைச்சர் பதவியில் இருந்து நீக்க வேண்டும் என்று ஏற்கனவே தினகரனிடம் கூறினார் . தினகரன் அதை ஏற்கவில்லை . ஆனால் தற்போது , தினகரனே கைது செய்யப்படும் நிலையில் இருக்கிறார் . அவரை கட்சியை விட்டு வெளியேற்றும் சூழ்நிலையும் உருவாகி உள்ளது . மேலும் , ஓ . பி . எஸ் அணியும் - எடப்பாடி அணியும் இணைந்து ஒன்று பட்ட அதிமுக உருவாக உள்ளது . அத்துடன் , முன் எப்போதும் இல்லாத அளவுக்கு , ஆட்சி அதிகாரத்தில் கொங்கு மண்டலத்தின் கொடியே பட்டொளி வீசி பறக்கிறது . இந்நிலையில் , நேற்று முதல்வர் எடப்பாடியை இரண்டு முறை சந்தித்து ஆலோசனை நடத்திய தம்பிதுரை , அமைச்சர் பதவியில் இருந்து விஜயபாஸ்கரை நீக்காவிட்டால் , உங்களுக்கும் சிக்கல் வரும் என்று எச்சரித்தார் . இதனால் , அச்சமடைந்த எடப்பாடி , அமைச்சர் பதவியில் இருந்து விஜயபாஸ்கரை நீக்க முடிவு செய்துள்ளார் . எஸ் அணி எம் . எல் . ஏ க்களின் ஆதரவின் மூலம் அதை சமாளித்து விடலாம் என்று முதல்வர் நம்புகிறார் . அத்துடன் , தினகரனிடம் தங்களுக்கு உள்ள செல்வாக்கை பயன்படுத்தி , தொடர்ந்து குடைச்சல் கொடுத்து வந்த , அவரது ஆதரவாளர்கள் அனைவரையும் அமைச்சரவையில் இருந்து கூண்டோடு வெளியேற்றவும் அவர் முடிவு செய்திருப்பதாக கூறப்படுகிறது . அதன் படி , உதயகுமார் , செல்லூர் ராஜு , ஓ . எஸ் . மணியன் , வெல்லமண்டி நடராசன் , திண்டுக்கல் சீனுவாசன் ஆகியோருக்கும் கல்தா கொடுப்பார் என்றும் சொல்லப்படுகிறது . ஆனால் , இந்த திட்டம் படிப்படியாக செயல்படுத்தப்படும் என்றே தெரிகிறது . ஓ . பி . எஸ் முதல்வராக இருந்த போது , சசிகலாவிடம் தமக்கு இருந்த செல்வாக்கை பயன்படுத்தி , உதயகுமார் , செல்லூர் ராஜு , விஜயபாஸ்கர் ஆகியோர் , அவரை தொடர்ந்து அவமான படுத்தி வந்தனர் . தற்போது சசிகலா , தினகரன் உள்ளிட்ட அனைத்து மன்னார்குடி உறவுகளின் ஆதிக்கமும் கட்சியில் இருந்து அகலப்போகிறது . இருந்தாலும் , தினகரன் ஆதரவு அமைச்சர்கள் , தமக்கு விசுவாசமாக இருக்க மாட்டார்கள் என்று உறுதியாக நம்புகிறார் எடப்பாடி . எனவே , தினகரன் ஆதரவு அமைச்சர்கள் அனைவரையும் கூண்டோடு வெளியேற்ற வேண்டும் என்பதே எடப்பாடியின் திட்டமாக உள்ளது என்று அவருக்கு நெருக்கமான வட்டாரங்கள் தெரிவிக்கின்றன . கொங்கு மண்டலமும் இதையே விரும்புவதாக கூறப்படுகிறது .


திமுக தலைவர் கருணாநிதி மறைந்ததில் இருந்தே அக்கட்சிக்கு எதிராக முக . அழகிரி பேசி வருகிறார் . கருணாநிதி இறந்த மூன்றாவது நாளே அவரது சமாதியில் பேட்டி அளித்த அழகிரி தன்னுடன்தான் திமுக தொண்டர்கள் இருக்கிறார்கள் என கொளுத்திப் போட்டார் . மேலும் கருணாநிதி மறைந்த 30 ஆவது நாளான செப்டம்பர் 5 ஆம் தேதி அதாவது நாளை சென்னையில் லட்சம் பேர் பங்கேற்கும் பேரணி ஒன்றை நடத்த்ப் போவதாக தெரிவித்திருந்தார் . இந்நிலையில் கடந் 28 ஆம் தேதி சென்னையில் நடைபெற்ற திமுக பொதுக்குழு கூட்டத்தில் எந்தவித எதிர்ப்பும் இன்று ஸ்டாலின் திமுக தலைவராக தேர்ந்தெடுக்கப்படடார் . அதே நேரத்தில் மதுரையில் தனது ஆதரவாளர்களுடன் பேரணி நடத்துவது குறித்து அழகிரி ஆலோசனை நடத்தினார் . அப்போது செய்தியாளர்களிடம் பேசிய அழகிரி , தன்னை திமுகவில் சேர்த்துக் கொள்ள வேண்டும் என வலியுறுத்தினார் . அப்படி சேர்த்துக் கொண்டால் ஸ்டாலினை தலைவராக ஏற்றுக் கொள்ள தயார் எனவும் தெரிவித்தார் . ஆனால் இது எதையுமே ஸ்டாலின் கண்டு கொள்ளவிலலை . இதையடுத்து நாளை பேரணி உறுதியாக நடைபெறும் என அழகிரி அறிவித்தார் . இந்நிலையில் பேரணியில் பங்கேற்பதற்காக சென்னை விமான நிலையம் வந்த அழகிரியை தனது ஆதரவாளர்களுடன் தென் சென்னை வேளச்சேரி கிழக்குப் பகுதி செயலாளர் ரவி வரவேற்றார் . இதனால் திமுக தலைமை அதிர்ச்சி அடைந்துள்ளது . திமுகவினர் யாரும் அழகிரிக்கு ஆதரவு அளிக்க மாட்டார்கள் என நினைத்திருந்த நிலையில் ஸ்டாலினுக்கு எதிராக முதல் குரல் சென்னையில் எழுந்துள்ளது . இதையடுத்து ரவி கட்சியில் இருந்து அதிரடியாக நீக்கப்பட்டுள்ளார் . திமுக பொது செயலாளர் அன்பழகன் இதற்கான அறிவிப்பை வெளியிட்டுள்ளார்


இந்தியா , தென்னாப்பிரிக்கா அணிகள் இடையேயான ஐந்தாவது ஒருநாள் போட்டி , போர்ட் எலிசபெத் மைதானத்தில் நாளை நடைபெறுகிறது . இந்தியா , தென்னாப்பிரிக்கா இடையேயான ஆறு போட்டிகள் கொண்ட ஒருநாள் தொடரில் , இந்திய அணி 3 - 1 என்ற கணக்கில் முன்னிலையில் உள்ளது . இந்தநிலையில் , நாளை போர்ட் எலிசபெத் நகரில் ஐந்தாவது ஒருநாள் போட்டி நடைபெற உள்ளது . தொடரில் 3 - 1 என இந்தியா முன்னிலை வகிப்பதால் , மீதமுள்ள இரண்டு போட்டிகளில் ஒன்றை வென்றால் கூட முதன்முறையாக தென்னாப்பிரிக்க மண்ணில் ஒருநாள் தொடரை கைப்பற்றிவிடலாம் . அதேசமயம் , டி வில்லியர்ஸின் வருகை , நான்காவது போட்டியில் அபார வெற்றி என்று தென் . ஆ . தற்போது பாசிட்டிவ் மோடில் உள்ளது . போர்ட் எலிசபெத் மைதானத்தில் இந்திய அணி இதுவரை ஒரு போட்டியில் கூட வென்றதில்லை என்பது சற்றே கவலைத் தரக் கூடிய ஒரு தகவலாகும் . அதாவது , இதுவரை இந்த மைதானத்தில் இந்திய அணி ஐந்து ஒருநாள் போட்டிகளில் விளையாடியுள்ளது . அதில் , தென்னப்பிரிக்காவுக்கு எதிராக மட்டும் நான்கு முறை மோதியுள்ளது . குறிப்பாக , இதே மைதானத்தில் 2001ம் ஆண்டு கென்ய அணிக்கு எதிராக நடந்த ஒருநாள் போட்டியிலும் இந்திய அணி தோற்றுள்ளது . கென்யா நிர்ணயித்த 247 எனும் இலக்கை எட்ட முடியாமல் , கங்குலி தலைமையிலான இந்திய அணி 176 ரன்களில் சுருண்டு பரிதாபமாக தோற்றது . கடைசியாக , இங்கு 2011ம் ஆண்டு நடந்த தென்னாப்பிரிக்காவுக்கு எதிரான ஆட்டத்தில் , டக்வொர்த் லூயிஸ் விதிப்படி 48 ரன்கள் வித்தியாசத்தில் இந்தியா தோற்றுள்ளது . இந்த மோசமான சாதனைகளை நாளை கோலி தலைமையிலான இந்திய படை தகர்க்க வேண்டும் என்பதே ஒட்டுமொத்த ரசிகர்களின் எதிர்பார்ப்பாக உள்ளது .


தினகரன் ஆதரவாளர்கள் , அரசியல் எதிர்காலத்தை இழந்துவிட வேண்டாம் ; எனவே மீண்டும் தங்களுடன் இணைந்துகொள்ளுமாறு துணை முதல்வர் ஓபிஎஸ் அழைப்பு விடுத்துள்ளார் . அதிமுகவிலிருந்து தனித்துவிடப்பட்ட தினகரன் , அதிமுகவையும் இரட்டை இலையையும் மீட்டெடுப்பதே இலக்கு என தினகரன் செயல்பட்டு வருகிறார் . அந்த இலக்கை எட்டும் வரை அரசியல் ரீதியான அமைப்பு தேவை என்பதற்காக அம்மா மக்கள் முன்னேற்ற கழகம் என்ற இயக்கத்தை தொடங்கி தனித்து செயல்பட்டு வருகிறார் . தினகரனின் ஆதரவாளர்கள் , அதிமுகவிலிருந்து நீக்கப்பட்டவர்கள் எல்லாம் அம்மா மக்கள் முன்னேற்ற கழகத்தில் உள்ளனர் . தினகரனை பெரிய பொருட்டாக மதிக்காத ஆட்சியாளர்களுக்கு , ஆர் . கே . நகரில் அவர் பெற்ற வெற்றி கலக்கத்தை ஏற்படுத்தியது . அந்த வெற்றி கொடுத்த நம்பிக்கையில் தான் , தனி இயக்கத்தை ஆரம்பித்து அடுத்தடுத்து அடியெடித்து வைக்கிறார் தினகரன் . இந்நிலையில் , தினகரனுடன் இருப்பவர்களுக்கு அரசியல் எதிர்காலம் கிடையாது என ஓபிஎஸ் தெரிவித்துள்ளார் . மறைந்த முன்னாள் முதல்வர் ஜெயலலிதாவின் 70வது பிறந்தநாளை முன்னிட்டு மதுரையில் 120 ஜோடிகளுக்கு அதிமுக சார்பில் இலவச திருமணங்கள் நடத்தி வைக்கப்பட்டன . அந்த விழாவில் பேசிய துணை முதல்வர் பன்னீர்செல்வம் , தமிழக அரசியலில் சில வேடர்கள் விரித்த வலையில் சிக்கியவர்கள் , அங்கேயே இருந்து அரசியல் எதிர்காலத்தை வீணடிக்க வேண்டாம் . மீண்டும் வாருங்கள் . நாம் அனைவரும் இணைந்து தமிழக மக்களுக்கு மகிழ்ச்சியை கொடுப்போம் என தினகரன் ஆதரவாளர்களுக்கு மறைமுகமாக அழைப்பு விடுத்துள்ளார் .


விஜய் ஹஸாரே கோப்பை கிரிக்கெட் போட்டியில் தமிழகம் தொடர்ந்து 3 - வது முறையாக தோல்வி அடைந்துள்ளது . விஜய் ஹஸாரே கோப்பை கிரிக்கெட் போட்டியின் 4 - வது ஆட்டத்தில் மத்திய பிரதேசத்திடம் 8 விக்கெட்டுகள் வித்தியாசத்தில் வீழ்ந்த தமிழகம் இந்தப் போட்டியில் தொடர்ந்து முன்னேறும் வாய்ப்பை இழந்தது . விஜய் ஹஸாரே கோப்பை கிரிக்கெட் போட்டி சென்னையில் நேற்று நடைபெற்ற ஆட்டத்தில் டாஸ் வென்ற மத்திய பிரதேசம் முதலில் பந்துவீச தீர்மானித்தது . முதலில் பேட் செய்த தமிழகம் 50 ஓவர்களில் 9 விக்கெட் இழப்புக்கு 302 ஓட்டங்கள் எடுத்தது . அடுத்து ஆடிய மத்திய பிரதேசம் 46 ஓவர்களில் 2 விக்கெட் இழப்புக்கு 303 ஓட்டங்கள் எடுத்து வென்றது . பேட் செய்த தமிழகத்தில் ஜெகதீசன் 99 ஓட்டங்கள் அடித்தார் . மத்திய பிரதேசத்தில் அங்கித் குஷ்வா அதிகபட்சமாக 3 விக்கெட்டுகள் வீழ்த்தினார் . பின்னர் ஆடிய மத்திய பிரதேசத்தில் ரஜத் படிதார் 158 ஓட்டங்கள் விளாசினார் . தமிழக தரப்பில் ரஹீல் ஷா , அஸ்வின் கிறிஸ்ட் தலா ஒரு விக்கெட் எடுத்தனர் . இந்த தோல்வியின் மூலம் போட்டியில் தொடர்ந்து முன்னேறும் வாய்ப்பை இழந்தது தமிழகம் .